title: पूर्वी समस्या

text: पूर्वी समस्या यूरोप के दक्षिण-पूर्वी भाग में स्थित तुर्की साम्राज्य की ईसाई जनता की आजादी की समस्या थी। वस्तुतः पतनोन्मुख तुर्की साम्राज्य ने यूरोप के इतिहास में 19वीं शताब्दी में जिस समस्या को जन्म दिया उसे पूर्वी समस्या कहते हैं। यह बहुत ही जटिल, उलझी हुई तथा विभिन्न देशों के परस्पर विरोधी हितों से सम्बन्धित थी। इस समस्या ने प्रथम युद्ध की पृष्ठभूमि का कार्य किया। इतिहासकार सी.डी. हेजन के अनुसार, "पूर्वी समस्या प्रमुखतः यूरोपीय क्षेत्र में स्थित तुर्की साम्राज्य के भाग्य की समस्या थी।" इसी प्रकार इतिहासकार लिस्टन ने कहा कि, "पूर्वी समस्या सदैव से एक अन्तर्राष्ट्रीय समस्या बनी रही जो किसी न किसी रूप में सदियों से यूरोपीय राजनीति की पृष्ठभूमि को प्रभावित करती रही है।"


title: पूर्वी समस्या

text: 16वीं शताब्दी के आते-आते तुर्क या ऑटोमन साम्राज्य ने यूरोप के दक्षिण-पूर्व में स्थित बाल्कन प्रायद्वीप के सभी देशों पर कब्जा जमा लिया था। इसी यूरोपीय बाल्कन प्रदेश में रूमानिया, बुल्गारिया, मकदूनिया, अलबानिया तथा यूनान के प्रदेश शामिल थे और इन पर तुर्कों का आधिपत्य था। बाल्कन प्रदेश की बहुसंख्यक जनता स्लाव प्रजाति की थी जो ईसाई धर्म से सम्बन्धित थी और ग्रीक चर्च के सिद्धान्तों का पालन करती थी।


title: पूर्वी समस्या

text: ऑटोमन साम्राज्य इन ईसाइयों पर अत्याचार करता था। 18वीं शताब्दी तक तुर्की समाज अति विशाल था और शक्तिशाली बना रहा किन्तु तुर्की सुल्तानों की विलासी प्रवृति, अत्याचार के कारण यह विशाल साम्राज्य पतन की और अग्रसर हो चला था। बाल्कन प्रदेश में रहने वाली विभिन्न जातियाँ अपनी स्वतंत्रता के लिए आन्दोलन करने लगी। 19वीं शताब्दी में साम्राज्य के पतन की प्रक्रिया उत्तरोत्तर बढ़ती गई। धीरे-धीरे तुर्की की हालत इतनी खराब हो गई कि उसे "यूरोप का मरीज" कहा जाने लगा। फलतः यूरोप के प्रमुख राष्ट्र जैसे रूस, फ्रांस आदि उसकी पतनोन्मुख अवस्था से लाभ उठाने का प्रयत्न करने लगे। यूरोप के प्रमुख राष्ट्रों- रूस, ब्रिटेन, आस्ट्रिया, फ्रांस की ऑटोमन साम्राज्य में विविध कारणों से रूचि थी-


title: पूर्वी समस्या

text: रूस के व्यापारिक हित तथा विस्तारवादी लाभ ऑटोमन साम्राज्य से जुड़े हुए थे। रूस के पास व्यापार करने के लिए समुद्री तट नहीं था। उसके उत्तरी सीमा का समुद्री तट लगभग पूरे वर्ष बर्प से जमा रहता था। अतः वहाँ नौका चालन सम्भव नहीं था। अतः रूस काला सागर पर प्रभाव जमाना चाहता था। साथ ही तुर्की साम्राज्य में स्थित डार्डेनलीज एवं बासफोसर के जलडमरूमध्य पर अधिकार चाहता था। इस कारण रूस तुर्की साम्राज्य का विघटन करना चाहता था। इसके अलावा बाल्कन क्षेत्र के स्लाव-प्रजाति के निवासी ग्रीक चर्च के अनुयायी थे और रूस का राजधर्म भी ग्रीक चर्च था और वहाँ स्लाव जाति का बाहुल्य था। इस तरह रूस का बाल्कन निवासियों के साथ गहरा प्रजाति और धार्मिक सम्बन्ध था। वह इन्हें तुर्की के विरूद्ध भड़काकर अपना प्रभाव जमाना चाहता था। 1844 में रूस के जार निकोलस प्रथम ने ब्रिटेन के विदेश मंत्री लाईएबर्डीन से कहा कि "तुर्की यूरोप का बीमार आदमी है। अतः उसके मरने से पहले सम्पत्ति का बंटवारा कर लेना चाहिए।"


title: पूर्वी समस्या

text: तुर्की साम्राज्य को रूस के प्रभाव क्षेत्र से दूर रखना ही ब्रिटेन की प्रमुख नीति रही। अतः वह तुर्की साम्राज्य की प्रादेशिक अखंडता को बनाए रखना चाहता था। ब्रिटेन भलीभांति जानता था कि यदि रूस का प्रभाव तुर्की पर पड़ता है तो उससे ब्रिटेन के अफ्रीका स्थित उपनिवेश तथा भारतीय उपनिवेश को खतरा उत्पन्न हो सकता है। यही वजह है कि ब्रिटेन ने अधिकांश अवसरों पर रूस का विरोध किया तथा तुर्की का समर्थन किया। इंग्लैण्ड की नजर में भारतीय साम्राजय की सुरक्षा के लिए ऑटोमन साम्राज्य के अस्तित्व का बना रहना आवश्यक था। इस कारण इंग्लैण्ड किसी भी कीमत पर “यूरोप के मरीज” को जीवित रखने के लिए कटिबद्ध था।


title: पूर्वी समस्या

text: ऑस्ट्रिया पूर्वी क्षेत्र में रूस को अपना प्रतिद्वन्द्वी मानता था। ऑस्ट्रिया का साम्राज्य चारों ओर जमीन से घिरा हुआ था। समुद्री व्यापार के लिए उसके पास एड्रियाटिक सागर का छोटा-सा कोना था। रूस की तरह ऑस्ट्रिया भी डार्डेनलीज एवं बासफोरस के जलमार्गों पर अपना अधिकार चाहता था।


title: पूर्वी समस्या

text: फ्रांस को दो कारणों से तुर्की साम्राज्य में दिलचस्पी थी। एक कैथोलिक धर्म का अनुयायी फ्रांस ऑटोमन तुर्की साम्राज्य में स्थित कैथोलिक धर्म केन्द्रों पर अपना नियंत्रण चाहता था। दूसरा तुर्की साम्राज्य एवं उसके अधिकार क्षेत्रों में आने वाले प्रदेशों में फ्रांस अपने व्यापार की वृद्धि चाहता था। फ्रांस मुख्यतः मिस्त्र और सीरिया में व्यापार बढ़ाने का इच्छुक था। इन प्रदेशों में तुर्की सुल्तान के प्रतिनिधि राज्य करते थे जो पाशा कहलाते थे। फ्रांस सदैव इन पाशाओं को तुर्की के खिलाफ सहायता और समर्थन देकर मजबूत करता रहता था। पाशा का साथ देने का मतलब था, तुर्की साम्राज्य के विघटन को बढ़ावा देना।


title: पूर्वी समस्या

text: जर्मनी का एकीकरण 1871 में सम्पन्न हुआ। एकीकरण के पश्चात भी जर्मनी के चान्सलर बिस्मार्क ने आरंभ में पूर्वी समस्या में कोई रूचि प्रकटन नहीं की। बिस्मार्क कहता था कि तुर्की से आने वाली डाक मैं खोलता ही नहीं लेकिन 1878 में बर्लिन कांगे्रस में उसने पूर्वी समस्या का समाधान खोजने का प्रयास किया तथा कहा ““मैंने इसमें ईमानदार दलाल”” की भूमिका का निर्वाह किया है।


title: पूर्वी समस्या

text: इटली के कावूर ने पूर्वी समस्या में रूचि ली तथा क्रीमिया के युद्ध में फ्रांस का साथ दिया और इस तरह के एकीकरण में अन्तर्राष्ट्रीय समर्थन हासिल किया।


title: पूर्वी समस्या

text: प्रजातंत्र और राष्ट्रवादी की भावना से पे्ररित होकर यूनानी प्रजा ने टर्की के विरूद्ध आवाज उठायी और अपनी स्वतंत्रता की मांग की। यूनानियों ने 1821में टर्की के खिलाफ विद्रोह कर दिया। यह घटना यूनान के स्वतंत्रता संग्राम की शुरूआत थी। इस संग्राम में यूनानियों को इंग्लैण्ड और रूस का समर्थन मिला। 1832 में यूनान एक स्वतंत्र राज्य घोषित किया गया।


title: पूर्वी समस्या

text: क्रीमिया का युद्ध भी पूर्वी समस्या से संबंधित था। वस्तुतः रूस, बीमार तुर्की का विघटन कर उसका एक बड़ा भाग स्वयं पाना चाहता था। 1740 ई. के एक समझौते के अनुसार यरूशलम के पवित्र स्थल के रोमन चर्च को फ्रांस के संरक्षण में रखा गया था। किन्तु इस समझौते का उल्लंघन कर ग्रीक चर्च के पादरियों ने रोमन पादरियों का हक छीन लिया था। ग्रीक चर्च का संरक्षक रूसी जार था। इस कारण नेपोलियन तृतीय ने रोमन पादरियों का पक्ष लेते हुए मामले में हस्तक्षेप किया। वस्तुतः फ्रांस के नेपोलियन तृतीय का उद्देश्य फ्रांस को यूरोप का सर्वश्रेष्ठ राष्ट्र बनाकर गौरव और कीर्ति हासिल करना था। फ्रांस में नेपोलियन तृतीत का उद्देश्य फ्रांस को यूरोप का सर्वश्रेष्ठ राष्ट्र बनाकर गौरव और कीर्ति हासिल करना था। फ्रांस में नेपोलियन तृतीय के प्रबल समर्थक रोमन कैथोलिक चर्च के लोग थे जिन्हें वह हर कीमत पर खुश करना चाहता था। इसके अलावा नेपोलियन तृतीय अपने पूर्वज नेपोलियन प्रथम की मास्को पराजय को भूला नहीं था और वह इस पराजय का बदला लेना चाहता था। इन सभी कारणों से फ्रांस ने रूस के विरूद्ध युद्ध किया।


title: पूर्वी समस्या

text: इन परिस्थिति में नोपोलियन तृतीय ने रोमन पादरियों का पक्ष लेते हुए यरूशलम से उनके अतिक्रमित अधिकारियों को लौटाने की मांग की ओर तुर्की के सुल्तान पर दबाव डालने लगा कि वह इस सम्बन्ध में उचित कारवाही करें क्योंकि यरूशलम तुर्की साम्राज्य के अंतर्गत पड़ता था। रूस ने इस मांग का विरोध किया और कहा कि ग्रीक पादरियों के अधिकारों में कोई कटौती न हो तथा तुर्की सुल्तान अपनी सारी ईसाई प्रजाओं का संरक्षक रूसी जार को मान ले। ब्रिटेन भी इस विवाद में शामिल हो गया। ब्रिटेन का प्रोत्साहन पाकर तुर्की ने रूसी मांगों को अस्वीकृत कर दिया। इस पर रूस ने तुर्की पर आक्रमण किया और तुर्की का पक्ष लेते हुए ब्रिटेन और फ्रांस भी युद्ध में शामिल हो गए। अंततः दोनों पक्षों के बीच 1856 में पेरिस की सन्धि हुई जिसके तहत टर्की साम्राज्य की प्रादेशिक अखंडता को बनाए रखने का वादा किया। काला सागर में रूस के युद्धपोतों को रखे जाने पर पाबन्दी लगा दी गई।


title: पूर्वी समस्या

text: ब्रिटिश नेता सर राबर्ट मारिया के अनुसार यह एक ऐसा आधुनिक युद्ध था जो पूर्णतः बेकार लड़ा गया। फ्रांसीसी लेखक थीए ने कहा कि "क्रीमिया का युद्ध घटिया, शोक संतप्त और मनहूस पादरियों को एक धार्मिक गुफा की चाबियाँ सौंपने का युद्ध था।"


title: पूर्वी समस्या

text: इस युद्ध को व्यर्थ और बेकार इसलिए माना जाता है क्योंकि इससे न तो तुर्की साम्राज्य को विघटन से बचाया जा सका और न रूस की साम्राज्यवादी मंसूबे को सदा के लिए नियंत्रित किया जा सका। तुर्की साम्राज्य की ईसाई प्रजा पर अत्याचार होता रहा। बाल्कन और काला सागर में रूस की दिलचस्पी में कोई कमी नहीं आई। सर्बिया को स्वशासन मिलने की बात ने इस क्षेत्र की जनता के मन में अपनी स्थिति को और अधिक बेहतर बनाने अर्थात् पूर्ण स्वतंत्रता प्राप्त करने की अभिलाषा जागृत कर दी। फलतः ऑटोमन साम्राज्य के विघटन को प्रोत्साहन मिला।


title: पूर्वी समस्या

text: मुद्दों के दृष्टिकोण से यह युद्ध चाहे व्यर्थ का माना जाए किन्तु परिणामों की दृष्टि से यह अत्यन्त महत्वपूर्ण रहा। पीडमान्ट-सार्डीनिया को क्रिमिया युद्ध से लाभ हुआ। उसने फ्रांस और इंग्लैण्ड का पक्ष लेकर पेरिस शान्ति सम्मेलन में अपना स्थान सुरक्षित किया और इटली के एकीकरण के प्रश्न को अंतर्राष्ट्रीय मुद्दा बना दिया। फ्रांस की मदद से इटली ने अपने एकीकरण के चरण को पूरा किया। इतना ही नहीं क्रीमिया युद्ध ने 1815 की वियना व्यवस्था की नींव को हिला दिया। युद्ध के बाद परिवर्तन का विरोध करने वाली शक्तियाँ बहुत कमजोर पड़ गई थी।


title: पूर्वी समस्या

text: इस युद्ध से रेडक्रॉस जैसी संस्थाओं का जन्म हुआ। इस सम्बन्ध में फ्लोरेंस नाइटेंगल का नाम उल्लेखनीय है। उसने घायल सैनिकों की सेवा की। यह पहला युद्ध था जिसमें महिलाओं ने युद्ध सैनिक नर्सों के रूप में स्थान पाया। यह पहला युद्ध था जिसमें तार तथा छापेखाने ने घटनाक्रम पर असर डाला। यह पहला युद्ध था जिसका पूरा लेखा-जोखा संवाददाताओं द्वारा अखबारों में प्रस्तुत किया गया। यह पहला युद्ध था जिसमें ब्रिटेन और फ्रांस एक साथ एक पक्ष की ओर से लड़े क्योंकि वह समझते थे कि पूर्वी भूमध्यसागर में उनके हितों को रूस से खतरा है।


title: पूर्वी समस्या

text: सन् 1878 की बर्लिन कांगे्रस तुर्की साम्राज्य के बिखराव तथा रूस एवं ऑस्ट्रिया की समाजवादी नीति का परिणाम थी। 'यूरोप का मरीज' तुर्की साम्राज्य आन्तरिक कलह एवं विद्रोह का शिकार था जिससे साम्राज्यवादी देश लाभ उठाना चाहते थे। रूस ने बाल्कन क्षेत्र के विद्रोह के समय हस्तक्षेप किया और तुर्की पर सानस्टिफेनो की सन्धि लाद दी किन्तु यह सन्धि यूरोप के अन्य साम्राज्यवादी देशों को मान्य नहीं थी फलतः उन्होंने रूस को बर्लिन व्यवस्था कबूल करने के लिए बाध्य किया।


title: पूर्वी समस्या

text: 1870 ई. के फ्रांस-प्रशा युद्ध से लाभ उठाते हुए रूस ने पेरिस की उस व्यवस्था को मानने से इन्कार कर दिया जिसके द्वारा काला सागर में उसकी सैनिक गतिविधियों पर प्रतिबन्ध लगाया गया था। अब रूस ने यह निश्चित किया कि वह काला सागर को रूसी झील के रूप में तब्दील कर देगा।


title: पूर्वी समस्या

text: अभी तक ऑस्ट्रिया बाल्कन क्षेत्र की राजनीतिक में कोई दिलचस्पी नहीं ले रहा था किन्तु जब इटली और जर्मनी की राजनीति से उसे अलग कर दिया गया तब उसने बाल्कन क्षेत्र में साम्राज्यवादी प्रसार करना चाहा। ऐसी हालत में बाल्कन क्षेत्र में रूस के विरूद्ध एक नया प्रतिद्वन्द्वी खड़ा हो गया। फलतः टकराव की स्थिति उत्पन्न हो गई। रूस ने क्रीमिया युद्ध में हारने के बाद अपनी स्थिति मजबूत करने के लिए स्लाव जाति का समर्थन प्राप्त करने का प्रयास किया। उसने बाल्कन राज्यों के सभी स्लावों को संगठित करने के उद्देश्य से मास्को में एक सर्व-स्लाव सम्मेलन 1867 ई. में आयोजित किया, इसका उद्देश्य सभी स्लाव लोगों को संगठित कर तुर्की साम्राज्य के विरूद्ध विद्रोह करवाना था। इस आन्दोलन से प्रभावित होकर 1875 ई. में बोस्निया, बुल्गारिया के लोगों ने टर्की शासन के विरूद्ध विद्रोह किया। फलतः तुर्की ने निर्दयतापूर्वक इस विद्रोह को कुचलने का प्रयास किया। ऐसी स्थिति में रूस ने बोस्निया के पक्ष में हस्तक्षेप किया और युद्ध की घोषणा कर दी। रूस ने तुर्की को पराजित कर सान-स्टेफिनों की सन्धि लाद दी। इसके तहत टर्की के कुछ क्षेत्रों पर रूस अधिकार हुआ। सर्बिया और रूमानिया को पूर्ण स्वतंत्र राज्य मान लिया गया और एक नए स्वतंत्र राज्य बुल्गारिया का निर्माण हुआ।


title: पूर्वी समस्या

text: लेकिन सा-स्टिफेनों की सन्धि की शर्तें इंग्लैण्ड और ऑस्ट्रिया को मान्य नहीं थी क्योंकि इससे उनके हितों को चोट पहुँचती थी। अतः उन्होंने इस सन्धि को रद्द करने की मांग इस आधार पर की कि किसी एक राष्ट्र को बलपूर्वक पेरिस की सन्धि (1856 ई.) द्वारा स्थापित व्यवस्था को समाप्त करने का अधिकार नहीं है। अतः पूरी समस्या पर विचार करने के लिए संबंधित राज्यों का एक सम्मेलन बुलाया जाए। रूस ने इस मांग को अस्वीकार कर दिया। अंततः बिस्मार्क की मध्यस्था में जून 1878 ई. में बर्लिन में सम्मेलन बुलाया गया। इस सम्मेलन में हुई सन्धि के निम्नलिखित प्रावधान थे-


title: पूर्वी समस्या

text: बर्लिन कांगे्रस ने बाल्कन समस्या का समाधान करने तथा यूरोपीय राज्यों के बीच युद्ध रोकने का दावा किया, लेकिन उनका यह दावा गलत था। वस्तुतः ब्रिटेन के प्रधानमंत्री डिजरायली ने घोषणा की “"बर्लिन से मैं सम्मान सहित शान्ति लाया"। डिजरेली ने ऐसा कथन इस आधार पर कहा था कि इस सन्धि से बाल्कन क्षेत्र में रूस के बढ़ते प्रभाव को रोका गया। सान-स्टिफेनो की सन्धि को रद्द कर दिया गया जिसके फलस्वरूप रूस के बहुत सारे लाभ समाप्त हो गए और प्रभाव सीमित कर दिया। यूरोप में तुर्की के साम्राज्य को नवजीवन प्राप्त हुआ।


title: पूर्वी समस्या

text: लेकिन डिजरायली का यह कथन सत्य से बहुत दूर था। बर्लिन कांगे्रस ने बाल्कन की जनता की राष्ट्रवादी इच्छा को नजरअन्दाज किया और महाशक्तियों की स्वार्थ के आगे उसकी बलि चढ़ा दी। बोस्निया तथा हर्जेगोविना के सर्ब बहुल प्रान्तों को आस्ट्रिया के अधीन कर दिया गया। जबकि राष्ट्रीयता के सिद्धान्त के आधार पर इन प्रदेशों को सर्बिया को दिया जाना चाहिए था। इस गलती के चलते इन क्षेत्रों में राष्टवादी आन्दोलन शुरू हुआ जो प्रथम विश्वयुद्ध में परिणत हो गया।


title: पूर्वी समस्या

text: बाल्कन क्षेत्र के ईसाइयों को पुनः तुर्की के दासत्व में ढकेल दिया गया, जिन्हें रूस ने सान-स्टिफेनाें द्वारा मुक्त करा दिया था। डिजरेली तुर्की के विघटन को भी नहीं बचा सका बल्कि विघटनकारी शक्तियों से मिलकर विघटन से लाभान्वित हुआ।


title: पूर्वी समस्या

text: प्रत्येक बाल्कन राज्य बर्लिन के निर्णयों से असन्तुष्ट था। बुलगारिया के असन्तोष का कारण यह था कि उसका आकार छोटा कर दिया गया था। सर्बिया को इस बात का अफसोस था कि बोस्निया का क्षेत्र ऑस्ट्रिया को दे दिया गया। यूनान को भी यूनानी बहुल क्षेत्र नहीं मिले।


title: पूर्वी समस्या

text: इस प्रकार बर्लिन सन्धि समस्याओं के समाधान करने में समक्ष नहीं रही बल्कि उसने नई समस्याओं को जन्म दिया जिसने न केवल यूरोप को बल्कि सारे विश्व को संकट में डाला। बर्लिन कांगे्रस में भाग लेने वाले देश अपने साम्राज्यवादी हितों के के लिए अंधे हो चुके थे और वे किसी भी हालत में रूस पर प्रतिबंध लगाकर अपने हितों की पूर्ति करना चाहते थे। बर्लिन कांगे्रस के बाद घटी घटनाओं ने डिजरेली के शान्ति के दावों को झुठला दिया। इतिहास गवाह है कि मात्र दस वर्ष बाद बाल्कन प्रदेश पुनः अशान्त हो गया और यह अशांति बढ़ती ही गई जिसने प्रथम विश्व युद्ध को अवश्यम्भावी बना दिया।


title: पूर्वी समस्या

text: बिस्मार्क का दावा कि उसने 'ईमानदार दलाल' की भूमिका निभाई, गलत साबित हुआ। वह ऑस्ट्रिया के हित का बहुत ख्याल करता था और उसे बहुत प्रादेशिक लाभ पहुँचाया। साथ ही अपनी स्थिति को मजबूत करने के लिए रूसी हित के विरूद्ध कार्य किया। जिससे बाद के वर्षों में रूस ने जर्मनी का साथ छोड़ दिया और प्रथम विश्वयुद्ध में दोनों एक दूसरे के विरूद्ध लड़े।


title: पीपाजी

text: पीपाजी (१४वीं-१५वीं शताब्दी) गागरोन के शाक्त राजा एवं सन्त कवि थे। वे भक्ति आंदोलन के प्रमुख संतों में से एक थे। गुरु ग्रंथ साहिब के अलावा २७ पद, १५४ साखियां, चितावणि व ककहारा जोग ग्रंथ इनके द्वारा रचित संत साहित्य की अमूल्य निधियां हैं। इन्हें पीपा बैरागी के नाम से भी जाना जाता है। इनका बचपन का नाम प्रताप सिंह था। पीपाजी की छत्तरी गागरोन झालावाङ में स्थित है।


title: पीपाजी

text: भक्तराज पीपाजी का जन्म विक्रम संवत १३८० में राजस्थान में कोटा से ४५ मील पूर्व दिशा में गागरोन में हुआ था। वे चौहान गोत्र की खींची वंश शाखा के प्रतापी राजा थे। सर्वमान्य तथ्यों के आधार पर पीपानन्दाचार्य जी का जन्म चैत्र शुक्ल पूर्णिम, बुधवार विक्रम संवत १३८० तदनुसार दिनांक २३ अप्रैल १३२३ को हुआ था। उनके बचपन का नाम प्रतापराव खींची था। उच्च राजसी शिक्षा-दीक्षा के साथ इनकी रुचि आध्यात्म की ओर भी थी, जिसका प्रभाव उनके साहित्य में स्पष्ट दिखाई पड़ता है। किवदंतियों के अनुसार आप अपनी कुलदेवी से प्रत्यक्ष साक्षात्कार करते थे व उनसे बात भी किया करते थे।


title: पीपाजी

text: पिता के देहांत के बाद संवत १४०० में आपका गागरोन के राजा के रूप में राज्याभिषेक हुआ। अपने अल्प राज्यकाल में पीपाराव जी द्वारा फिरोजशाह तुगलक, मलिक जर्दफिरोज व लल्लन पठान जैसे योद्धाओं को पराजित कर अपनी वीरता का लोहा मनवाया। आपकी प्रजाप्रियता व नीतिकुशलता के कारण आज भी आपको गागरोन व मालवा के सबसे प्रिय राजा के रूप में मान सम्मान दिया जाता है। संत पीपा कुछ समय द्वारिका रहे थे।


title: पीपाजी

text: दैवीय प्रेरणा से पीपाराव गुरु की तलाश में काशी के संतश्रेष्ठ जगतगुरु रामानन्दाचार्य जी की शरण में आ गए तथा गुरु आदेश पर कुएँ में कूदने को तैयार हो गए। रामानन्दाचार्य जी आपसे बहुत प्रभावित हुए व पीपाराव को गागरोन जाकर प्रजा सेवा करते हुए भक्ति करने व राजसी संत जीवन व्यतित करने का आदेश दिया।


title: पीपाजी

text: एक वर्ष पश्चात संत रामानन्दाचार्य जी अपनी शिष्य मंडली के साथ गागरोन पधारे व पीपाजी के करुण निवेदन पर आसाढ शुक्ल पूर्णिमा (गुरु पूर्णिमा) संवत १४१४ को दीक्षा देकर वैष्णव धर्म के प्रचार के लिये नियुक्त किया। पीपाराव ने अपना सारा राजपाठ अपने भतीजे कल्याणराव को सौपकर गुरुआज्ञा से अपनी सबसे छोटी रानी सीताजी के साथ वैष्णव-धर्म प्रचार-यात्रा पर निकल पडे।


title: पीपाजी

text: पीपानन्दाचार्य जी का संपुर्ण जीवन चमत्कारों से भरा हुआ है। राजकाल में देवीय साक्षात्कार करने का चमत्कार प्रमुख है उसके बाद संन्यास काल में स्वर्ण द्वारिका में ७ दिनों का प्रवास, पीपावाव में रणछोडराय जी की प्रतिमाओं को निकालना व आकालग्रस्त इस में अन्नक्षेत्र चलाना, सिंह को अहिंसा का उपदेश देना, लाठियों को हरे बांस में बदलना, एक ही समय में पांच विभिन्न स्थानों पर उपस्थित होना, मृत तेली को जीवनदान देना, सीता जी का सिंहनी के रूप में आना आदि कई चमत्कार जनश्रुतियों में प्रचलित हैं।


title: पीपाजी

text: गुरु नानक देव जी ने आपकी रचना आपके पोते अनंतदास के पास से टोडा नगर में ही प्राप्त की। इस बात का प्रमाण अनंतदास द्वारा लिखित 'परचई' के पच्चीसवें प्रसंग से भी मिलता है। इस रचना को बाद में गुरु अर्जुन देव जी ने गुरु ग्रंथ साहिब में जगह दी।


title: सफ़ेद मूसली

text: सफ़ेद मूसली एक ऐसी आयुर्वेदिक जड़ी बूटी है जो प्रायः भारत के उष्ण कटिबंधीय जंगलो में पायी जाती है। आमतौर पर यह गीले इलाको या जंगलो में अपने आप उगती है, लेकिन कुछ जगह इसकी खेती भी की जाती है। इसका वैज्ञानिक नाम Chlorophytum Borivilianum है।


title: सफ़ेद मूसली

text: मूसली मुख्य रूप से दो तरह की होती है, सफ़ेद मूसली और काली मूसली। जिसमे सफ़ेद मुसली ज्यादा बढ़िया मानी जाती है। इसका पौधा करीब 1.5 फ़ीट लम्बा  होता है।


title: कच्चे धागे (1999 फ़िल्म)

text: कच्चे धागे वर्ष 1999 की हिन्दी भाषा की एक्शन रोमांचकारी फिल्म हैं, जिसे मिलन लुथरिया ने निर्देशित किया है और अभिनय-भूमिका में अजय देवगन, सैफ अली खान और मनीषा कोइराला शामिल है। फिल्म की कहानी अनुसार, अजय एक तस्कर की भूमिका में हैं, जो राजस्थान-पाकिस्तान की सीमा पर सामानों को लाता-जाता है। फिल्म का फिल्मांकन राजस्थान के मरुस्थल क्षेत्रों और स्विट्जरलैंड में हुई हैं। फिल्म की प्रदर्शनी 10 फरवरी 1999 मुंबई में हुई।


title: कच्चे धागे (1999 फ़िल्म)

text: हाँलाकि इसी नाम की फिल्म, 'कच्चे धागे' सत्तर के दशक 1973 में भी रिलिज हुई थी। राज खोसला फिल्म निर्देशक थे और अभिनय में विनोद खन्ना, मौसमी चटर्जी और कबीर बेदी शामिल थे। फिर भी फिल्म में जैकी चैन की अभिनीत 1987 की फिल्म 'आर्माॅर ऑफ गाॅड' से समानताएं पाई गई।


title: कच्चे धागे (1999 फ़िल्म)

text: आफताब (अजय देवगन) और धनंजय (सैफ अली खान) दो सौतेले भाई हैं जो संयोगवश पहली बार मिलते हैं। जिनमें दोनों के अपने-अपने निजी स्वार्थ है; आफताब, राजस्थान-पाकिस्तान की सीमा पर छोटी-मोटी तस्करी करने में माहिर है तो धनंजय शहर में काॅर्पेरेट संस्कृति की आलिशान जीवन बिताता हैं। आफताब अपनी प्रेमिका रुख़साना (मनीषा कोईराला) के साथ जीवन बिताना चाहता है, लेकिन रुख़साना का परिवार उसके अवैध धंधे में लिप्त होने के कारण यह संबंध नामंजूर करते हैं। धनंजय अपनी गर्लफ्रैंड रागिनी (नम्रता शिरोडकर के साथ डेटिंग करता हैं लेकिन अपने पिता की मौत के बाद उसके लिए नई परेशानी लाती हैं। जब दोनों भाईयों का सामना पहली बार होता हैं तो एक-दूसरें के व्यवहार और जीवनशैली में असमानता देख दोनों में तकरार हो जाती हैं।


title: कच्चे धागे (1999 फ़िल्म)

text: एक रात, आफताब को एक माल लदे ट्रक को चोरी करने के लिए कुछ संदिग्ध लोग मजबूर करते हैं और जल्द ही आफताब से धनंजय को फंसाने को जबरन बाध्य किया जाता हैं, लेकिन कई लोगों के बनाए षड्यंत्रों में दोनों पर देशद्रोह और हत्या जैसे संगीन आरोप लगते हैं, और फिर दोनों को साथ में हथकड़ी लगाए सीमा सुरक्षाकर्मियों, सीबीआई और सीमावर्ती माफियाओं से खुद की uजान बचाने के लिए फरार होना पड़ता हैं। उन्हें कभी अपने पैरों, मोटरसाइकल, कार, चोरी की ट्रक और मालगाड़ी पर भागना पड़ता हैं, जिसमें आफताब स्टाफ वाली बोगी को मालगाड़ी से अलग करने का भी जोखिम उठाना पड़ता हैं। दोनों अपनी भिन्न परिस्थितियों से छुड़ाने के लिए एक साथ ना चाहते हुए भी भागना पड़ता हैं। अंततः अपनी शुरुआती असमानता की चिढ़ को साथ मुश्किलें झेलते हुए एक-दूसरे को समझने लगते हैं और एक-दूसरे की मदद करते हुए अपने ऊपर लगे आरोपों को मिटाकर खुद को बेगुनाह साबित करते हैं।


title: कच्चे धागे (1999 फ़िल्म)

text: फिल्म का चरम दृश्य कुलधारा नाम के जनहीन गांव में शुट किया गया है, जहां कभी ब्राह्मणों की बस्ती थी और आखिर में आफताब और धनंजय को अपने पिता की अस्थियों को जैसलमेर की रेगिस्तान में विसर्जित करते दिखाया जाता है।


title: कच्चे धागे (1999 फ़िल्म)

text: फिल्म के अधिकांश संगीत में लोकगीत और पंजाबी शैली का मिश्रण होने के बावजूद हिन्दी के साथ गैर-हिन्दी दर्शकों में भी काफी लोकप्रिय रहा।


title: कच्चे धागे (1999 फ़िल्म)

text: फिल्म ने बाॅक्स-ऑफिस में ₹ 69,00,00,000 की कमाई कर अपनी व्यावसायिक सफलता से 'हिट' का खिताब घोषित किया गया। फिल्म ने काफी अच्छा प्रदर्शन किया और अभिनेता अजय देवगन की प्रभावपूर्ण अभिनय की भी खूब सराहना की गई।


title: मुख्तार अंसारी

text: मुख्तार अंसारी; एक भारतीय माफिया-डॉन और उत्तर प्रदेश के राजनेता हैं। अंसारी मऊ निर्वाचन क्षेत्र से विधान सभा के सदस्य के रूप में रिकॉर्ड पांच बार विधायक चुने गए है। वह अन्य अपराधों सहित कृष्णानंद राय हत्या के मामले में मुख्य आरोपी थे, लेकिन अंसारी को दोषी नहीं ठहराया गया है।


title: मुख्तार अंसारी

text: अंसारी ने बहुजन समाज पार्टी (बसपा) के एक उम्मीदवार के रूप में अपना पहला विधानसभा चुनाव जीता, और अगले दो जिसमें एक स्वतंत्र के रूप में 2007 में, अंसारी बसपा में शामिल हो गए और 2009 के लोकसभा चुनाव में चुनाव लड़ा लेकिन असफलता मिली। जिसके बाद वसपा ने 2010 में उन्हें आपराधिक गतिविधियों के कारण पार्टी से निष्कासित कर दिया था बाद में उन्होंने अपने भाइयों के साथ अपनी पार्टी कौमी एकता दल का गठन किया। वह उत्तर प्रदेश विधायी विधानसभा चुनाव 2012 में माऊ सीट से विधायक चुने गए।


title: मुख्तार अंसारी

text: 2017 में बसपा के साथ कौमी एकता दल को विलय कर दिया, और बसपा उम्मीदवार के रूप में विधानसभा चुनाव में पांचवीं वार विधायक के रूप में जीते।


title: डोडो

text: डोडो "(रैफस कुकुलैटस)" हिंद महासागर के द्वीप मॉरीशस का एक स्थानीय पक्षी था। यह पक्षी वर्ग में होते हुए भी थलचर था, क्योंकि इसमे उड़ने की क्षमता नहीं थी। १७वीं सदी के अंत तक यह पक्षी मानव द्वारा अत्याधिक शिकार किये जाने के कारण विलुप्त हो गया। यह पक्षी कबूतर और फाख्ता के परिवार से संबंधित था। यह मुर्गे के आकार का लगभग एक मीटर उँचा और २० किलोग्राम वजन का होता था। इसके कई दुम होती थीं। यह अपना घोंसला ज़मीन पर बनाता था, तथा इसकी खुराक में स्थानीय फल शामिल थे। डोडो मुर्गी से बड़े आकार का भारी-भरकम, गोलमटोल पक्षी था। इसकी टांगें छोटी व कमजोर थीं, जो उसका वजन संभाल नहीं पाती थीं। इसके पंख भी बहुत ही छोटे थे, जो डोडो के उड़ने के लिए पर्याप्त नहीं थे। इस कारण यह न तेज दौड़ सकता था, न उड़ सकता था।


title: डोडो

text: रंग-बिरंगे डोडो झुंड में लुढ़कते-गिरते चलते थे, तो स्थानीय लोगों का मनोरंजन होता था। डोडो शब्द की उत्पत्ति पुर्तगाली शब्द "दोउदो" से हुई है, जिसका अर्थ मूर्ख या बावला होता है। कहा जाता है कि उन्होंने डोडो पक्षी को मुगल दरबार में भी पेश किया था, जहाँ के दरबारी चित्रकार ने इस विचित्र और बेढंगे पक्षी का चित्र भी बनाया था।


title: डोडो

text: कुछ प्राणिशास्त्रियों के अनुसार पहले अतीत में उड़ानक्षम डोडो, परिस्थितिजन्य कारणों से धीरे-धीरे उड़ने की क्षमता खो बैठे। अब डोडो मॉरीशस के राष्ट्रीय चिह्न में दिखता है।


title: डोडो

text: इसके अलावा डोडो की विलुप्ति को मानव गतिविधियों के कारण हुई न बदलने वाली घटनाओं के एक उदाहरण के तौर पर देखा जाता है। मानवों के मॉरीशस द्वीप पर आने से पूर्व डोडो का कोई भी प्राकृतिक शिकारी इस द्वीप पर नहीं था। यही कारण है कि यह पक्षी उड़ान भरने मे सक्षम नहीं था। इसका व्यवहार मानवों के प्रति पूरी तरह से निर्भीक था और अपनी न उड़ पाने की क्षमता के कारण यह आसानी से शिकार बन गया।


title: डोडो

text: १७वीं शताब्दी के आरंभ में डच लोग जब पहली बार मॉरीशस पहुँचे तब वहां पहले मानव आबादी नहीं थी। उन्होंने डोडो को वोल्गवोगेल कहा, अर्थात एक वीभत्स पक्षी। इसका मुख्य कारण यही था कि इसके माँस को बहुत पकाने पर भी, वह नरम और स्वादिष्ट नहीं बनता था। किंतु फिर भी डच लोग इसका शिकार करते रहे और अन्ततः १६८१ तक डोडो इस द्वीप से लुप्त हो गया। यहां मनुष्यों के आने से पहले डोडो को मारने वाला कोई नहीं था, अतएव डोडो ने अपनी रक्षा क्षमता एकदम भुला दी थी। ये इतने असहाय सिद्ध हुए, कि चूहे तक इनके अंडे व चूजों को खा जाते थे। वैज्ञानिकों ने डोडो की हड्डियों को दोबारा से जोड़ कर इसे आकार देने का प्रयास किया है और अब इस प्रारूप को मॉरीशस इंस्टीट्यूट में देखा जा सकता है। उन्होंने शोध कर के यह भी कहा है, कि डी एन ए द्वारा इसकी पुनर्प्राप्ति हो सकती है। पुराने दस्तावेजो़ मे हालाँकि इसके मांस को बेस्वाद और कठोर बताया गया है जबकि अन्य स्थानीय प्रजातियों जैसे लाल रेल के मांस के स्वाद की सराहना की गई है। सामान्यतः यह माना जाता है कि मलय नाविक इसे एक पवित्र पक्षी मानते थे और वे डोडो का शिकार इसके परों से धार्मिक अनुष्ठानों मे प्रयुक्त होने वाले अपने टोपों को बनाने मे किया करते थे।


title: डोडो

text: कुछ प्राणिशास्त्रियों के अनुसार पहले कभी उड़ना जानते डोडो, कुछ परिस्थितिजन्य कारणों से उड़ना भूल गए थे। उनकी ये आदत व आलसी स्वभाव ही उनके विनाश का कारण बन गया, क्योंकि वे आसानी से कुत्ते बिल्लियों के हाथ लग जाते थे। इस प्रकार १६४० तक डोडो पूरी तरह से विलुप्त हो गए। इसे अंतिम बार लंदन में १६३८ में जीवित देखा गया था। एक तथ्य यह भी है कि, जब मनुष्य पहले पहल मॉरीशस पहुँचे, तो वे अपने साथ उन जानवरो को भी लाये जो पहले इस द्वीप पर नहीं पाये जाते थे, जैसे कुत्ते, सूअर, बिल्लियाँ, चूहे और केकड़ा खाने वाले मकॉक बंदर। इन पशुओं ने डोडो के घोंसलों को नष्ट कर दिया, जबकि मनुष्यो ने यहाँ के जंगलों का नाश किया जहाँ पक्षी रहते थे। आजकल यह माना जाता है कि डोडो की विलुप्ति के लिये शिकार से भी अधिक सूअर और मकॉक जैसे जानवर उत्तरदायी हैं।


title: रोबोट (फ़िल्म)

text: रोबोट (मूल तमिल: எந்திரன்; नागरी लिप्यंतरण:एन्धिरण) शंकर द्वारा निर्देशित १ अक्टूबर २०१० को तमिल, हिन्दी और तेलुगु (रोबो) में प्रदर्शित होने वाली एक तमिल फिल्म है। फिल्म के मुख्य सितारे रजनीकांत और ऐश्वर्या राय हैं। फिल्म का संगीत ए आर रहमान का है।


title: गर्भाशयग्रीवा कैन्सर

text: गर्भाशयग्रीवा कैंसर, गर्भाशयग्रीवा या गर्भाशय ग्रीवा क्षेत्र का घातक कैन्सर है। यह योनि रक्त-स्राव के साथ मौजूद हो सकती है, लेकिन इसके लक्षण, कैंसर के उन्नत चरण पर होने तक अनुपस्थित हो सकते हैं। इसके उपचार में शामिल हैं, प्रारंभिक चरण में शल्य-चिकित्सा ("स्थानीय उच्छेदन" सहित) तथा रसायन-चिकित्सा व रोग के उन्नत चरणों में विकिरण चिकित्सा.


title: गर्भाशयग्रीवा कैन्सर

text: पैप स्मीयर परीक्षण से संभावित कैंसर-पूर्व परिवर्तनों की पहचान की जा सकती है। उच्च कोटि के परिवर्तनों का उपचार, कैंसर के विकास को रोक सकता है। विकसित देशों में, गर्भाशय-ग्रीवा परीक्षणों के व्यापक उपयोग के कारण 50% या अधिक मात्रा में आक्रामक गर्भाशय-ग्रीवा कैंसर के मामलों में कमी आई है।


title: गर्भाशयग्रीवा कैन्सर

text: गर्भाशय-ग्रीवा कैंसर के लगभग सभी मामलों के विकास में मानव अंकुरार्बुद-विषाणु (HPV) संक्रमण एक आवश्यक कारक रहा है। अधिकांश गर्भाशय-ग्रीवा कैंसर के कारक HPV के दो उपभेदों के प्रति प्रभावी HPV टीका, अमेरिका और यूरोपीय संघ में लाइसेंस प्राप्त कर चुका है। इस समय, लगभग 70% सभी गर्भाशय-ग्रीवा कैंसर के लिए, एक साथ ये दो HPV उपभेद जिम्मेदार हैं। चूंकि टीका केवल कुछ उच्च-जोखिम प्रकार से बचाव करता है, महिलाओं द्वारा टीकाकरण के बाद भी नियमित पैप स्मीयर परीक्षण करवाना चाहिए।


title: गर्भाशयग्रीवा कैन्सर

text: 20वीं सदी में गर्भाशय-ग्रीवा नासूर पूर्वगामी घावों का नामकरण और वर्गीकरण कई बार बदला है। विश्व स्वास्थ्य संगठन वर्गीकरण प्रणाली में घावों का विवरणात्मक ढंग से हल्का, मध्यम या गंभीर दुर्विकसन या स्वस्थानी नासूर (CIS) नामकरण किया गया है। गर्भाशय-ग्रीवा अंतःउपकला रसौली (CIN) शब्द का विकास, इन घावों में असामान्यता की श्रृंखला पर जोर देने और उपचार के मानकीकरण में मदद के लिए किया गया। यह हल्के दुर्विकास को CIN1, मध्यम दुर्विकास को CIN2 और गंभीर दुर्विकास और CIS को CIN3 के रूप में वर्गीकृत करता है। सबसे हाल ही का वर्गीकरण बेथेस्डा प्रणाली है, जो सभी गर्भाशय-ग्रीवा उपकला पूर्वगामी घावों को 2 समूहों में बांटता है: निम्न कोटि का घातक अंतःउपकला घाव (LSIL) और उच्च कोटि का घातक अंतःउपकला घाव (HSIL). LSIL, CIN1 के अनुरूप है और HSIL में CIN2 और CIN3 शामिल हैं।


title: गर्भाशयग्रीवा कैन्सर

text: गर्भाशय-ग्रीवा के कैंसर की प्रारंभिक अवस्था पूरी तरह अलाक्षणिक हो सकती है। योनि रक्त-स्राव, संपर्क रक्त-स्राव या (असाधारण तौर पर) योनि पुंज, संघातकता की उपस्थिति का संकेत दे सकता है। साथ ही, संभोग और योनि-स्राव के दौरान मामूली दर्द गर्भाशय-ग्रीवा कैंसर का लक्षण है। उन्नत बीमारी में रोग-व्याप्ति, उदर, फेफड़े या और कहीं भी हो सकती है।


title: गर्भाशयग्रीवा कैन्सर

text: उन्नत गर्भाशय-ग्रीवा कैंसर के लक्षणों में शामिल हैं: भूख में कमी, वज़न में कमी, थकान, श्रोणि में दर्द, पीठ दर्द, पैर दर्द, एक पैर में सूजन, योनि से भारी रक्त-स्राव, योनि से मूत्र या मल का रिसाव, और हड्डी टूटना.


title: गर्भाशयग्रीवा कैन्सर

text: गर्भाशय-ग्रीवा कैंसर के विकास में सबसे अधिक महत्वपूर्ण जोखिम कारक, मानव अंकुरार्बुद-विषाणु के उच्च जोखिम वाले उपभेद का संक्रमण है। विषाणु कैंसर संबंध, गर्भाशय-ग्रीवा की कोशिकाओं में परिवर्तनों से शुरू होता है, जो गर्भाशय-ग्रीवा अंतःउपकला रसौली में परिणत हो सकता है, जो आगे कैंसर को जन्म दे सकता है।


title: गर्भाशयग्रीवा कैन्सर

text: ऐसी महिलाओं को ज़्यादा ख़तरा है, जिनके कई यौन साथी हैं (या जो ऐसे पुरुष या महिला के साथ संभोग करते हैं, जिनका कई अन्य साथियों के साथ यौन संबंध रहा हो).


title: गर्भाशयग्रीवा कैन्सर

text: 150 से भी अधिक HPV प्रकार के अस्तित्व को स्वीकार किया गया है (कुछ सूत्रों के अनुसार 200 से अधिक उप-प्रकार हैं). इनमें से, 15 उच्च-जोखिम प्रकार (16, 18, 31, 33, 35, 39, 45, 51, 52, 56, 58, 59, 68, 73 और 82), 3 को संभाव्य उच्च-जोखिम (26, 53 और 66) और 12 को कम-जोखिम (6, 11, 40, 42, 43, 44, 54, 61, 70, 72, 81 और CP6108) के तौर पर वर्गीकृत किया गया है, लेकिन वे भी कैंसर पैदा कर सकते हैं। आम तौर पर 16 और 18 प्रकार को गर्भाशय-ग्रीवा कैंसर के 70% मामलों के कारक के तौर पर स्वीकार किया गया है। प्रकार-31 के साथ मिल कर, वे गर्भाशय-ग्रीवा कैंसर के लिए प्रमुख जोखिम कारक हैं।


title: गर्भाशयग्रीवा कैन्सर

text: जननांग मस्से HPV के विभिन्न प्रकारों की वजह से होते हैं, जो आम तौर पर गर्भाशय-ग्रीवा कैंसर से संबंधित नहीं हैं।


title: गर्भाशयग्रीवा कैन्सर

text: चिकित्सकीय तौर पर स्वीकृत, अमेरिकन कैंसर सोसायटी तथा अन्य संगठनों द्वारा आधिकारिक तौर पर समर्थित प्रतिमान यह है कि गर्भाशय-ग्रीवा कैंसर के विकास के लिए एक मरीज़ का HPV से संक्रमित होना ज़रूरी है और इसलिए इसे एक यौन संचारित रोग के रूप में देखा गया है, लेकिन उच्च-जोखिम वाले HPV से संक्रमित अधिकांश महिलाओं में गर्भाशय-ग्रीवा कैंसर का विकास नहीं होता है। कंडोम का उपयोग संचरण को कम कर सकता है, पर हमेशा उसे नहीं रोकता. इसी तरह, संक्रमित क्षेत्रों के साथ त्वचा का त्वचा से संपर्क के माध्यम से HPV का संचारण हो सकता है। पुरुषों में, माना जाता है कि HPV अधिमानतः मुंड लिंग की उपकला में बढ़ता है और इस जगह की सफ़ाई रोग-निवारक हो सकती है।


title: गर्भाशयग्रीवा कैन्सर

text: अमेरिकन कैंसर सोसायटी, गर्भाशय-ग्रीवा कैंसर के जोखिम कारकों की निम्नलिखित सूची प्रदान करती है: मानव अंकुरार्बुद-विषाणु (HPV) संक्रमण, धूम्रपान, HIV संक्रमण, क्लामाइडिया संक्रमण, आहार तत्व, हार्मोन गर्भनिरोधक, एकाधिक गर्भधारण, हार्मोनल दवा डाइइथैलस्टिलबेस्ट्रॉल (DES) और गर्भाशय-ग्रीवा कैंसर का पारिवारिक इतिवृत्त. HLA-B7 के साथ संभाव्य आनुवंशिक-जोखिम जुड़ा हुआ है।


title: गर्भाशयग्रीवा कैन्सर

text: HPV टीके के विकास के बावजूद, कुछ शोधकर्ताओं का यह तर्क है कि नियमित नवजात पुरुष खतना, भावी महिला यौन साथी में गर्भाशय-ग्रीवा कैंसर के जोखिम को कम करने का स्वीकार्य तरीक़ा है। अन्य लोगों का मानना है कि जोखिमों की तुलना में लाभ अधिक नहीं है और/या बच्चों से स्वस्थ जननांग के ऊतकों को हटाने का विचार अनैतिक है, क्योंकि यह मान लेना उचित नहीं लगता कि पुरुष खतना करवाना पसंद ही करेंगे। इस दावे का कोई निश्चित प्रमाण नहीं है कि पुरुष खतना, गर्भाशय-ग्रीवा कैंसर का बचाव करता है, यद्यपि कुछ शोधकर्ताओं का कहना है कि महामारी-विज्ञान के पुख्ता सबूत हैं कि जिन पुरुषों का खतना किया गया है, उनके HPV से संक्रमित होने की संभावना कम है। बहरहाल, कम-जोखिम यौन व्यवहार वाले पुरुष और एकपतित्व महिला साथियों में, गर्भाशय-ग्रीवा कैंसर के जोखिम के प्रति खतना से कोई फ़र्क नहीं पड़ता.


title: गर्भाशयग्रीवा कैन्सर

text: हालांकि पैप स्मीयर (ग्रीवा आलेप) एक कारगर छान-बीन परीक्षण है, गर्भाशय-ग्रीवा कर्कट या कर्कट-पूर्व निदान की पुष्टि के लिए गर्भाशय-ग्रीवा की ऊतक परीक्षा (बायोप्सी) आवश्यक है। यह अक्सर योनिभित्ति दर्शन के ज़रिए, जहां तनू शुक्ताम्ल (एसिटिक अम्ल) (उदा. सिरका) की सहायता से गर्भाशय-ग्रीवा के आवर्धित दृश्य निरीक्षण के माध्यम से गर्भाशय ग्रीवा की सतह पर असमान्य कोशिकाओं पर प्रकाश डाल कर किया जाता है।


title: गर्भाशयग्रीवा कैन्सर

text: इसके अतिरिक्त निदान प्रक्रियाएं हैं, लूप विद्युत उच्छेदन प्रक्रिया (LEEP) और शंकु-उच्छेदन, जिसमें गर्भाशय ग्रीवा की अंदरूनी परत को रोगात्मक परीक्षण के लिए हटाया जाता है। यदि बायोप्सी में गंभीर ग्रीवा अंतःउपकला रसौली की पुष्टि होती है, तो ये प्रक्रियाएं की जाती हैं।


title: गर्भाशयग्रीवा कैन्सर

text: ग्रीवा अंतःउपकला रसौली, जो गर्भाशय-ग्रीवा कैंसर का प्रारंभिक रूप है, अक्सर रोगविज्ञानी द्वारा गर्भाशय-ग्रीवा बायोप्सी की जांच पर पता चल जाता है।


title: गर्भाशयग्रीवा कैन्सर

text: आक्रामक गर्भाशय-ग्रीवा नासूर के ऊतकजनक उपभेदों में निम्नलिखित शामिल हैं: हालांकि सबसे अधिक मामलों सहित गर्भाशय-ग्रीवा कैंसर, घातक कोशिका नासूर है, पर हाल के दशकों में गर्भाशय-ग्रीवा के ग्रंथि-नासूर की घटनाएं अधिक हो रही हैं।


title: गर्भाशयग्रीवा कैन्सर

text: नोट करें कि अन्य कई कैंसरों के लिए TNM अवस्था के विपरीत FIGO अवस्था लसीका ग्रंथि आवेष्टन को शामिल नहीं करता है।


title: गर्भाशयग्रीवा कैन्सर

text: शल्य-चिकित्सा द्वारा उपचार के मामलों में, रोगविज्ञानी से प्राप्त जानकारी का उपयोग एक अलग रोगात्मक चरण के लिए निर्दिष्ट किया जा सकता है, लेकिन यह मूल नैदानिक चरण की जगह लेने के लिए नहीं है।


title: गर्भाशयग्रीवा कैन्सर

text: गर्भाशय-ग्रीवा कैंसर को अंतर्राष्ट्रीय स्त्रीरोग-विज्ञान और प्रसूति-विज्ञान संघ (FIGO) चरण-प्रणाली द्वारा चरणबद्ध किया जाता है, जो नैदानिक परीक्षा पर आधारित है, ना कि शल्य-चिकित्सा निष्कर्षों पर. चरणों के निर्धारण में उपयोगार्थ, यह केवल निम्नलिखित नैदानिक परीक्षणों की अनुमति देता है: स्पर्श-परीक्षा, निरीक्षण, योनिभित्तिदर्शन, अंतर्गर्भाशय-ग्रीवा खुरचन, गर्भाशयदर्शन, मूत्राशयदर्शन, मलाशयदर्शन, शिराभ्यंतर मूत्रपथदर्शन और फेफड़े और कंकाल का एक्स-किरण परीक्षण, तथा गर्भाशय-ग्रीवा शंकु-उच्छेदन.


title: गर्भाशयग्रीवा कैन्सर

text: सूक्ष्म-आक्रामक कैंसर (चरण IA) का आम तौर पर इलाज गर्भाशय-उच्छेदन (योनि के हिस्से सहित पूरे गर्भाशय के हटाना) द्वारा किया जाता है। चरण IA2 के लिए, लसीका ग्रंथियों को भी हटा दिया जाता है। रोगी, जो जननक्षम रहना चाहते हैं, उनके लिए लूप विद्युतीय उच्छेदन प्रक्रिया (LEEP) या शंकु-बायोप्सी जैसी स्थानीय शल्य-चिकित्सा प्रक्रिया एक विकल्प है।


title: गर्भाशयग्रीवा कैन्सर

text: यदि शंकु-बायोप्सी से स्पष्ट लाभ नहीं मिल सकता है, तो जननक्षम बने रहना चाहने वाले मरीज़ों के लिए एक और संभाव्य वैकल्पिक उपचार गर्भाशय-ग्रीवा उच्छेदन है। इसमें गर्भाशय-उच्छेदन से अधिक संरक्षी ऑपरेशन द्वारा, अंडाशय और गर्भाशय का संरक्षण करते हुए शल्य-चिकित्सा द्वारा कैंसर को हटाने का प्रयास किया जाता है। यह गर्भाशय-ग्रीवा कैंसर के पहले चरण में रहने वाले व्यक्तियों के लिए एक व्यवहार्य विकल्प है, जहां वह व्याप्त नहीं हुआ है; तथापि, अभी तक इसे मानक देख-रेख नहीं माना गया है, क्योंकि बहुत ही कम डॉक्टरों को इस प्रक्रिया में कुशलता प्राप्त है। यहां तक कि बहुत अनुभवी सर्जन भी शल्य-क्रियात्मक सूक्ष्म-परीक्षण के बाद तक यह वादा नहीं कर सकते हैं कि गर्भाशय-ग्रीवा उच्छेदन किया जा सकता है, क्योंकि कैंसर के विस्तार की सीमा अज्ञात है। यदि सर्जन, ऑपरेशन कक्ष में मरीज़ की सामान्य संज्ञाहीनता पर सूक्ष्मदर्शी से ग्रीवा ऊतक के स्पष्ट मात्रा की पुष्टि नहीं कर पाते हैं, तब भी गर्भाशय उच्छेदन की ज़रूरत हो सकती है। यह उसी ऑपरेशन के दौरान किया जा सकता है, बशर्ते कि मरीज़ ने पहले ही सहमति दी हो। चरण 1b और कुछ 1a चरण के कैंसरों में लसीका ग्रंथि में कैंसर के फैलने के संभाव्य जोखिम के लिए, सर्जन को रोगात्मक मूल्यांकन के लिए गर्भाशय के आस-पास से कुछ लसीका ग्रंथियों को हटाने की जरूरत पड़ सकती है।


title: गर्भाशयग्रीवा कैन्सर

text: मूलभूत गर्भाशय-ग्रीवा उच्छेदन को उदर या योनि से किया जा सकता है और इन दोनों में कौन-सा बेहतर तरीक़ा है, इस बारे में परस्पर विरोधी विचार हैं। लसीकापर्वोच्छेदन के साथ मूल उदरीय गर्भाशय-ग्रीवा उच्छेदन में सामान्यतः केवल दो से तीन दिनों तक ही अस्पताल में रहने की ज़रूरत होगी और अधिकांश महिलाएं जल्द ही (लगभग छह सप्ताहों में) ठीक हो जाती हैं। जटिलताएं असामान्य हैं, हालांकि शल्य-चिकित्सा के बाद जो महिलाएं गर्भ धारण कर पाती हैं, उनके लिए समय-पूर्व प्रसव और विलंबित गर्भपात की गुंजाइश रहती है। सामान्यतः, शल्य-चिकित्सा के बाद गर्भवती होने का प्रयास करने से पूर्व, कम से कम एक वर्ष तक प्रतीक्षा की सिफ़ारिश की जाती है। यदि गर्भाशय-ग्रीवा उच्छेदन से कैंसर को हटा दिया गया हो, तो अवशिष्ट गर्भाशय-ग्रीवा में आवृत्ति बहुत ही विरल है। फिर भी, रोगियों के लिए यह सिफ़ारिश की जाती है कि वे निवारक सतर्कता और अनुवर्ती देख-रेख का पालन करें, जिसमें पैप परीक्षण/योनिभित्तिदर्शन, पुनरावृत्ति की निगरानी के लिए आवश्यकतानुसार (कम से कम 5 साल के लिए हर महीने 3-4 बार) शेष निचले गर्भाशय खंड की बायोप्सी, साथ ही सक्रिय रूप से गर्भ-धारण के प्रयास जारी रहने तक सुरक्षित यौन व्यवहारों के माध्यम से HPV के प्रति कोई नई जोखिम को कम करना शामिल है।


title: गर्भाशयग्रीवा कैन्सर

text: प्रारंभिक अवस्था (4 से.मी. से कम IB1 और IIA) का इलाज लसीका ग्रंथियों को हटाते हुए मूल गर्भाशय उच्छेदन या विकिरण उपचार द्वारा किया जा सकता है। विकिरण चिकित्सा, श्रोणि की बाह्य किरणपुंज विकिरण चिकित्सा और ब्रैकीथेरेपी (आंतरिक विकिरण) के रूप में की जाती है। रोगात्मक परीक्षण में उच्च जोखिम पाए जाने वाले जिन रोगियों का इलाज शल्य-चिकित्सा द्वारा किया गया है, उनमें जोखिम के पुनरावर्तन को कम करने के उद्देश्य से रसायन-चिकित्सा के साथ या उसके बिना, विकिरण उपचार दिया जाता है।


title: गर्भाशयग्रीवा कैन्सर

text: प्रारंभिक चरण के बड़े ट्यूमर (IB2 तथा 4 से.मी. से बड़े IIA) को विकिरण चिकित्सा और सिसप्लाटिन-आधारित रसायन-चिकित्सा, गर्भाशय-उच्छेदन (जिसमें आम तौर पर सहायक विकिरण उपचार अपेक्षित है), या सिसप्लाटिन रसायन-चिकित्सा और बाद में गर्भाशय-उच्छेदन के साथ इलाज किया जा सकता है।


title: गर्भाशयग्रीवा कैन्सर

text: उन्नत चरण के ट्यूमरों (IIB-IVA) का उपचार विकिरण-चिकित्सा और सिसप्लाटिन-आधारित रसायन-चिकित्सा के साथ किया जाता है।


title: गर्भाशयग्रीवा कैन्सर

text: 15 जून 2006 को अमेरिका के खाद्य एवं औषधि प्रशासन ने महिलाओं के विलंबित-चरण (IVB) वाले गर्भाशय-ग्रीवा कैंसर के इलाज के लिए दो रसायन-चिकित्सा की दवाइयां, हाइकैमटिन और सिस्प्लाटिन के संयोजन के उपयोग को अनुमोदित किया है। संयोजन उपचार में उदासीनरागी-कोशिकाल्पता, अरक्तता और बिंबाणु-अल्पता के अनुषंगी प्रभाव महत्वपूर्ण जोखिम है। हाइकैमटिन ग्लाक्सोस्मिथक्लिन द्वारा निर्मित है।


title: गर्भाशयग्रीवा कैन्सर

text: अमेरिकी राष्ट्रीय कैंसर संस्थान के 2005 स्वास्थ्य सूचना राष्ट्रीय प्रवृत्ति सर्वेक्षण के अनुसार, सर्वेक्षण में शामिल केवल 40% अमेरिकी महिलाओं ने मानव अंकुरार्बुद-विषाणु (HPV) संक्रमण के बारे में और केवल 20% महिलाओं ने गर्भाशय-ग्रीवा कैंसर से उसके संबंध के बारे में सुना था। अनुमान है कि 2008 में गर्भाशय-ग्रीवा कैंसर से अमेरिका में मरने वाली महिलाओं की संख्या 3,870 होगी और लगभग 11,000 नए मामलों के निदान की उम्मीद है।


title: गर्भाशयग्रीवा कैन्सर

text: गर्भाशय-ग्रीवा कैंसर की जांच के लिए पैपेनिकोलाउ परीक्षण, या "पैप स्मीयर" के व्यापक प्रवर्तन को, विकसित देशों में गर्भाशय-ग्रीवा कैंसर की घटनाओं और मृत्यु-दर में प्रभावशाली तरीक़े से कमी का श्रेय दिया जाता है। असामान्य पैप स्मीयर परिणाम, कैंसर के विकास से पूर्व परीक्षण और संभाव्य निवारक उपचार अनुमत करते हुए, गर्भाशय-ग्रीवा अंतःउपकला रसौली (संभावित गर्भाशय-ग्रीवा पूर्वसंघातक बदलाव) का सुझाव दे सकते हैं। पैप स्मीयर कराए जाने की आवधिकता के संबंध में, वर्ष में एक बार से पांच साल में एक बार कराने की विविध अनुशंसाएं है।ACS की सिफ़ारिश है कि गर्भाशय-ग्रीवा का परीक्षण, योनि संभोग की शुरूआत के तीन साल बाद और/या इक्कीस साल की उम्र से पहले शुरू करना चाहिए। परीक्षण जारी रखने की अवधि संबंधी दिशा-निर्देशों में अंतर है, लेकिन अच्छी तरह से परीक्षित महिलाएं, जिनके स्मीयर असामान्य नहीं हैं, 65 (USPSTF) से 70 (ACS) वर्ष की आयु में परीक्षण रोक सकते हैं। यदि पूर्वसंघातक रोग या गर्भाशय-ग्रीवा कैंसर का जल्दी पता चल जाता है, तो उस पर निगरानी रखी जा सकती है या अपेक्षाकृत अवेध्य तरीक़े से और बिना प्रजनन को क्षति पहुंचाए, इलाज किया जा सकता है।


title: गर्भाशयग्रीवा कैन्सर

text: हाल तक, गर्भाशय-ग्रीवा कैंसर की रोकथाम के लिए पैप स्मीयर एक प्रमुख तकनीक बनी हुई थी। लेकिन, NICE द्वारा मूलतः अधिकृत, प्रकाशित साहित्य की तेजी से समीक्षा के बाद, UK राष्ट्रीय परीक्षण कार्यक्रम में तरल आधारित कोशिका-विज्ञान को शामिल किया गया है। हालांकि संभवतः इससे पैप परीक्षण की सटीकता को बेहतर बनाने का इरादा था, पर उसका मुख्य लाभ लगभग 9% से लगभग 1% तक अपर्याप्त स्मीयरों की संख्या को घटाना रहा है। यह महिलाओं को अतिरिक्त स्मीयर के लिए दुबारा बुलाने की आवश्यकता को कम करता है।


title: गर्भाशयग्रीवा कैन्सर

text: आम तौर पर कोशिका-शिल्प वैज्ञानिकों द्वारा किए जा रहे स्मीयरों के निर्वचन में सुधार लाने के उद्देश्य से स्वचालित तकनीकों को विकसित किया गया। दुर्भाग्य से ये पूर्णतया कम उपयोगी साबित हुए हैं; हालांकि हाल ही की समीक्षाओं ने सुझाया है कि वे आम तौर पर मानवीय निर्वचन के समान ही बदतर हो सकती हैं।


title: गर्भाशयग्रीवा कैन्सर

text: HPV परीक्षण, गर्भाशय-ग्रीवा कैंसर चिकीत्सकीय छंटाई की नई तकनीक है, जो गर्भाशय-ग्रीवा में मानव अंकुरार्बुद-विषाणु संक्रमण की उपस्थिति का पता लगाता है। यह पैप स्मीयर से अधिक संवेदनशील है (ग़लत नकारात्मक परिणाम देने की कम संभावना), पर कम विशिष्ट (ग़लत सकारात्मक परिणामों की ज़्यादा संभावना) और नियमित परीक्षण में उसकी भूमिका अभी भी विकसित हो रही है। चूंकि विश्व भर में 99% से ज़्यादा आक्रामक गर्भाशय-ग्रीवा कैंसर में HPV होते हैं, कुछ शोधकर्ताओं ने सुझाव दिया है कि नियमित गर्भाशय-ग्रीवा परीक्षण के साथ HPV परीक्षण भी किया जाए. लेकिन, HPV के प्रचलन (लैंगिक रूप से सक्रिय जनसंख्या के लगभग 80% में संक्रमण इतिवृत्त) की स्थिति में अन्य लोगों का सुझाव है कि नियमित HPV परीक्षण, वाहकों में अनुचित भय जगाएगा.


title: गर्भाशयग्रीवा कैन्सर

text: HPV परीक्षण द्वारा 2 या 3 दर्जे की गर्भाशय-ग्रीवा अंतःउपकला रसौली या नियंत्रित यादृच्छिक प्रतिचयन परीक्षण के अनुसार 32-38 साल की महिलाओं के बीच परवर्ती परीक्षणों में पता चलने वाले गर्भाशय-ग्रीवा कैंसर की घटनाओं को कम कर सकता है। संबंधित जोखिम में कमी 41.3% थी। इस अध्ययन में शामिल लोगों के समान जोखिम वाले रोगियों के लिए (63.0% को 2-3 CIN या कैंसर था), इससे 26% तक पूर्ण जोखिम में कमी हो जाती है। एक रोगी के लाभार्थ 3.8 रोगियों के (उपचार के लिए अपेक्षित संख्या = 3.8) इलाज की ज़रूरत है। 2-3 CIN के अधिक या कम जोखिम वाले रोगियों हेतु इन परिणामों को समायोजित करने के लिए यहां क्लिक करें .


title: गर्भाशयग्रीवा कैन्सर

text: गार्दासिल, मर्क एंड कंपनी द्वारा लाइसेंसकृत और निर्मित HPV प्रकार 6, 11, 16 और 18 के विरुद्ध एक टीका है। गार्दासिल 98% तक प्रभावी है। 8 जून 2006 को अमेरिका के खाद्य एवं औषधि प्रशासन से अनुमोदन प्राप्त करने के बाद अब यह बाजार में उपलब्ध है। गार्दासिल को यूरोपीय संघ (EU) ने भी मंजूरी दी है।


title: गर्भाशयग्रीवा कैन्सर

text: ग्लाक्सोस्मिथक्लिन ने सर्वारिक्स नामक एक टीके का विकास किया है, जिसे HPV 16 और 18 उपभेदों को रोकने में 92% प्रभावी माना गया है और इसका प्रभाव चार से अधिक वर्षों के लिए रहता है।


title: गर्भाशयग्रीवा कैन्सर

text: न तो मर्क एंड कंपनी ने और ना ही ग्लाक्सोस्मिथक्लिन ने इस टीके का आविष्कार किया। टीके के प्रमुख विकासात्मक चरणों का दावा अमेरिका में राष्ट्रीय कैंसर संस्थान, न्यूयॉर्क में रोचेस्टर विश्वविद्यालय, वाशिंगटन, DC में जॉर्ज टाउन विश्वविद्यालय, NH हनोवर में डार्टमाउथ कॉलेज, तथा ब्रिस्बेन, ऑस्ट्रेलिया में क्वींसलैंड विश्वविद्यालय ने किया है। दोनों, मर्क एंड कंपनी और ग्लैक्सोस्मिथक्लिन, ने इन सभी दलों के पेटेंट लाइसेंस प्राप्त किए हैं।


title: गर्भाशयग्रीवा कैन्सर

text: साथ में, 16 और 18 प्रकार के HPV, इस समय 70% गर्भाशय-ग्रीवा कैंसर के मामलों के कारक हैं। लगभग 90% जननांग मस्सों के मामले में 6 और 11 प्रकार के HPV कारक रहे हैं।


title: गर्भाशयग्रीवा कैन्सर

text: HPV टीके, 9 से 26 साल की लड़कियों और महिलाओं के प्रति लक्षित हैं, क्योंकि टीका तभी काम करता है, जब वह संक्रमण से पहले दिया जाता है; अतः सार्वजनिक स्वास्थ्य कार्यकर्ता, यौन में भाग लेने से पूर्व की लड़कियों को लक्षित कर रहे हैं। पुरुषों में, जननांग मस्से को रोकने और महिलाओं में संचरण को बाधित करने के लिए किए जाने वाले इस टीके के प्रयोग को शुरूआत में केवल द्वितीयक बाज़ार माना गया है।


title: गर्भाशयग्रीवा कैन्सर

text: इस टीके की उच्च लागत, चिंता का विषय रही है। कई देश HPV टीकाकरण के लिए वित्तपोषण कर रहे हैं या उसके लिए कार्यक्रमों पर विचार कर रहे हैं।


title: गर्भाशयग्रीवा कैन्सर

text: कंडोम, गर्भाशय-ग्रीवा में संभाव्य कैंसर-पूर्व परिवर्तनों के उपचार में भी उपयोगी हो सकता है। वीर्य के प्रति अरक्षितता की वजह से कैंसर-पूर्व परिवर्तनों (CIN 3) के जोखिम में वृद्धि नज़र आती है और कंडोम के उपयोग से इन परिवर्तनों में ह्रास तथा HPV को ख़त्म करने में मदद मिलती है। एक अध्ययन से पता चलता है कि वीर्य में प्रोस्टाग्लैंडीन, गर्भाशय-ग्रीवा तथा गर्भाशय ट्यूमर के विकास को बढ़ावा दे सकते हैं और प्रभावित महिला कंडोम के प्रयोग से लाभान्वित हो सकती है।


title: गर्भाशयग्रीवा कैन्सर

text: सब्जी की खपत के उच्च स्तर, HPV अवस्थिति के जोखिम को 54% तक कम करने से जुड़े हैं। सप्ताह में कम से कम एक बार पपीते की खपत, HPV संक्रमण से प्रतिलोमतः जुड़ी है।


title: गर्भाशयग्रीवा कैन्सर

text: यह सुझाव देने वाला कमज़ोर सबूत उपलब्ध है कि रेटिनॉल की महत्वपूर्ण कमी, HPV संक्रमण से अलग, स्वतंत्र रूप से गर्भाशय-ग्रीवा के दुर्विकसन की संभावना को बढ़ाती है।


title: गर्भाशयग्रीवा कैन्सर

text: एक संकीर्ण जातीय समूह (न्यू मेक्सिको के देशी अमेरिकी) के छोटे-से (n ~ = 500) रोग-नियंत्रण अध्ययन ने सीरम सूक्ष्म-पोषक तत्वों को गर्भाशय-ग्रीवा दुर्विकसन के जोखिम कारक के रूप में मूल्यांकन किया। अत्यधिक चतुर्थक वाली महिलाओं की तुलना में, सबसे कम सीरम रेटिनॉल चतुर्थक वाले मरीज़, CIN I के प्रति अधिक जोखिम में थे।


title: गर्भाशयग्रीवा कैन्सर

text: तथापि, कमी का आभास कराते हुए, इस अध्ययन में शामिल लोगों का समग्र सीरम रेटिनॉल कम था। सुपोषित आबादी में एक सीरम रेटिनॉल अध्ययन से पता चलता है कि निचले 20% में सीरम रेटिनॉल, न्यू मेक्सिको उप-आबादी के सर्वोच्च स्तरों के क़रीब था।


title: गर्भाशयग्रीवा कैन्सर

text: निम्नतम चतुर्थक में विटामिन C की खपत रिपोर्ट करने वालों की तुलना में उच्चतम चतुर्थक की खपत को रिपोर्ट करने वाली महिलाओं में विशिष्ट-प्रकार के स्थाई HPV संक्रमण का जोखिम कम था।


title: गर्भाशयग्रीवा कैन्सर

text: टोकोफ़ेरॉल के न्यूनतम सीरम स्तरों के साथ तुलना करने पर उच्चतम दर्शाने वाली महिलाओं में HPV मुक्त समय विशेषतः कम था, लेकिन इन संबंधों में महत्वपूर्ण प्रवृत्तियां </=120 दिनों तक जारी रहने वाले संक्रमणों तक ही सीमित थीं। स्थाई HPV संक्रमण (>120 दिनों तक चलने वाले) से मुक्ति, टोपोफ़ेरॉल के परिसंचारी स्तरों से विशिष्टतः जुड़े नहीं थे। इस अन्वेषण के परिणाम, गर्भाशय-ग्रीवा के कैंसरजनक HPV संक्रमण की घटना को तेजी से हटाने में सूक्ष्म-पोषकतत्वों से संबंध का समर्थन करते हैं।


title: गर्भाशयग्रीवा कैन्सर

text: गर्भाशय-ग्रीवा अंतःउपकला रसौली के HPV-प्रभावयुक्त मरीज़ों के रक्त सीरम में, सांख्यिकीय तौर पर विशिष्ट अल्फ़ा-टोकोफ़ेरॉल के निम्न स्तर पाए गए। अल्फ़ा टोपोफ़ेरॉल स्तर <7.95 mumol/l के लिए, दुर्विकसन जोखिम चार गुणा ज़्यादा था।


title: गर्भाशयग्रीवा कैन्सर

text: उच्च फ़ोलेट स्थिति प्रतिलोमतः HPV परीक्षण के सकारात्मक बनने से जुड़ी थी। उच्च फ़ोलेट स्थिति वाली महिलाओं के लगातार HPV परीक्षण सकारात्मक होने की विशिष्टतः कम संभावना और परीक्षण के नकारात्मक होने की अधिक संभावना रहती है। अध्ययनों से पता चला है कि फ़ॉलिक एसिड के निम्न स्तर के साथ ऑक्सीकरणरोधी के साथ सह-अस्तित्व, CIN विकास के जोखिम को बढ़ाता है। उच्च जोखिम वाले HPV से संक्रमित होने की जोखिम वाले या पहले से ही संक्रमित मरीज़ों में फ़ोलेट की स्थिति में सुधार से गर्भाशय- ग्रीवा कैंसर की रोकथाम में लाभदायक प्रभाव पड़ सकता है।


title: गर्भाशयग्रीवा कैन्सर

text: पर्णपीतकाभ के उच्च संचलन स्तर, विशिष्ट-प्रकार के HPV संक्रमण को हटाने के समय में एक महत्वपूर्ण कमी से जुड़े थे, विशेषतः संक्रमण के प्रारंभिक दौर में (</=120 दिन). स्थाई HPV संक्रमण (>120 दिनों तक चलने वाले) से मुक्ति, पर्णपीतकाभों के संचरण स्तरों से विशिष्टतः नहीं जुड़ी थी।


title: गर्भाशयग्रीवा कैन्सर

text: लाइकोपीन के बढ़ते स्तरों के साथ कैंसरजनक HPV संक्रमण को हटाने की संभावना काफ़ी अधिक है। न्यूनतम प्लाज़मा लाइकोपीन सांद्रता वाली महिलाओं की तुलना में उच्चतम प्लाज़्मा [लाइकोपीन] सांद्रता वाली महिलाओं में HPV के सतत जोखिम में 56% कटौती परिलक्षित हुई। इन आंकड़ों से पता चलता है कि सब्जी की खपत और परिसंचारी लाइकोपीन, HPV अवस्थिति के प्रति रक्षात्मक हो सकते हैं।


title: गर्भाशयग्रीवा कैन्सर

text: स्वस्थ महिलाओं की तुलना में, CIN या गर्भाशय-ग्रीवा कैंसर से ग्रस्त महिलाओं के रक्त और गर्भाशय-ग्रीवा कोशिकाओं में उल्लेखनीय तौर पर CoQ10 के निम्न स्तर पाए गए।


title: गर्भाशयग्रीवा कैन्सर

text: पूर्वानुमान, कैंसर के स्तर पर निर्भर करता है। उपचार के साथ, आक्रामक गर्भाशय-ग्रीवा कैंसर के प्रारंभिक चरण के लिए 5-वर्षीय आनुपातिक उत्तरजीविता दर 92% है और समग्र (सभी चरण संयुक्त) 5-वर्षीय उत्तरजीविता दर 72% है। जब नए रोग-निरूपित महिलाओं पर लागू किए जाएं, तो इन आंकड़ों में सुधार हो सकता है, लेकिन ध्यान रहे कि ये परिणाम, आंशिक तौर पर पांच वर्ष पूर्व की उपचार दशा पर आधारित होंगे, जब अध्ययनाधीन महिलाओं का पहला निदान किया गया था।


title: गर्भाशयग्रीवा कैन्सर

text: उपचार से, पहले चरण के कैंसर से ग्रस्त 80-90% महिलाएं और द्वितीय चरण के कैंसर से ग्रस्त 50-65% महिलाएं, निदान के 5 वर्ष बाद भी जीवित हैं। तृतीय चरण के कैंसर से ग्रस्त केवल 25 से 35% महिलाएं और चतुर्थ चरण के कैंसर से ग्रस्त 15% या उससे कम महिलाएं 5 वर्ष बाद भी जीवित हैं।


title: गर्भाशयग्रीवा कैन्सर

text: अंतर्राष्ट्रीय स्त्रीरोग-विज्ञान और प्रसूति-विज्ञान के अनुसार, जब विकिरण-चिकित्सा को सिस्प्लाटिन-आधारित रसायन-चिकित्सा के साथ किया जाता है, तो उत्तरजीविता में सुधार हो सकता है।


title: गर्भाशयग्रीवा कैन्सर

text: जैसे ही शरीर के अन्य अंगों में कैंसर का विक्षेपण होता है, नाटकीय ढंग से पूर्वानुमान में गिरावट आती है, क्योंकि आम तौर पर स्थानीय घावों का उपचार, पूरे शरीर के उपचार से ज़्यादा प्रभावी होता है, जैसे रसायन-चिकित्सा.


title: गर्भाशयग्रीवा कैन्सर

text: उपचार के बाद, मरीज़ का आंतरिक मूल्यांकन ज़रूरी है। प्रारंभिक चरणों में पता चल चुके आवर्ती गर्भाशय-ग्रीवा कैंसर का शल्य-चिकित्सा, विकिरण-प्रसारण, रसायन-चिकित्सा, या इन तीनों के संयोजन से सफलतापूर्वक उपचार किया जा सकता है। इलाज के बाद, आक्रामक गर्भाशय-ग्रीवा कैंसर वाले पैंतीस प्रतिशत रोगियों में यह स्थाई या आवर्ती रोग बना रहा है।


title: गर्भाशयग्रीवा कैन्सर

text: गर्भाशय-ग्रीवा कैंसर से संभावित जीवन के खोए औसत वर्ष 25.3 रहे हैं (SEER कैंसर सांख्यिकी समीक्षा 1975-2000, राष्ट्रीय कैंसर संस्थान (NCI)). अमेरिका में 2001 के दौरान, लगभग 4,600 महिलाओं को गर्भाशय-ग्रीवा कैंसर (DSTD) से मरने का प्रक्षेपण किया गया और अमेरिका में 2002 के दौरान SEER की गणना के अनुसार वार्षिक घटना 13,000 थी। इस प्रकार घटनाओं और मौतों का अनुपात लगभग 35.4% है।


title: गर्भाशयग्रीवा कैन्सर

text: नियमित रूप से जांच का मतलब है कि कैंसर-पूर्व परिवर्तन और प्रारंभिक चरण के गर्भाशय-ग्रीवा कैंसर का जल्द पता लगाया और इलाज किया गया है। आंकड़े बताते हैं कि गर्भाशय-ग्रीवा परीक्षण से गर्भाशय-ग्रीवा कैंसर की रोकथाम द्वारा, प्रति वर्ष ब्रिटेन में 5,000 जीवन बचाए जा रहे हैं।


title: गर्भाशयग्रीवा कैन्सर

text: नियमित दो वर्षीय पैप परीक्षण द्वारा ऑस्ट्रेलिया में 90% तक के गर्भाशय-ग्रीवा कैंसर की घटनाओं को कम किया जा सकता है और प्रति वर्ष इस रोग से मरने वाली 1,200 ऑस्ट्रेलियाई महिलाओं को बचाया जा सकता है।


title: गर्भाशयग्रीवा कैन्सर

text: दुनिया भर में गर्भाशय-ग्रीवा कैंसर, महिलाओं में पांचवां सबसे खतरनाक कैंसर है। यह प्रति वर्ष 16 प्रति 100,000 महिलाओं को प्रभावित करता है और प्रति वर्ष 9 प्रति 100,000 महिलाओं को मारता है।


title: गर्भाशयग्रीवा कैन्सर

text: अमेरिका में यह महिलाओं का केवल 8वां सबसे सामान्य कैंसर है। 1998 में, अमेरिका में लगभग 12,800 महिलाओं का निदान किया गया और लगभग 4,800 की मौत हो गई। स्त्रीरोगीय कैंसरों में इसका दर्जा अंतर्गर्भाशयकला संबंधी कैंसर और अंडाशयी कैंसर के बाद है। अमेरिका का घटना और मृत्यु-दर, बाक़ी दुनिया का आधा ही है, जिसका आंशिक कारण पैप स्मीयर परीक्षण की सफलता है। 2004 के दौरान संयुक्त राज्य अमेरिका में गर्भाशय-ग्रीवा कैंसर के नए मामलों की घटना, 7 प्रति 100,000 महिलाएं रही थी।


title: गर्भाशयग्रीवा कैन्सर

text: शेष उत्तरी यूरोप के समान ही, यूनाइटेड किंगडम में घटना 9.1/100,000 प्रति वर्ष (2005) रही है और मृत्यु-दर 3.1/100,000 प्रति वर्ष (2006) रही है (UK के लिए कैंसर रिसर्च UK गर्भाशय-ग्रीवा कैंसर के आंकड़े). 1988-1997 से 42% कमी के साथ, NHS द्वारा कार्यान्वित परीक्षण कार्यक्रम बेहद सफल रहा है, जिसमें प्रति 3 वर्ष, उच्चतम जोखिम आयु-वर्ग (25-49 वर्ष) और प्रति 5 वर्ष, 50-64 की उम्र वालों का परीक्षण किया गया।


title: गर्भाशयग्रीवा कैन्सर

text: 2008 के दौरान कनाडा में 1,300 महिलाओं को गर्भाशय-ग्रीवा कैंसर से ग्रसित होने का अनुमान है और जिनमें 380 की मौत होगी।


title: गर्भाशयग्रीवा कैन्सर

text: ऑस्ट्रेलिया में, गर्भाशय-ग्रीवा कैंसर के 734 मामले थे (2005).1991 (1991-2005) में सुव्यवस्थित परीक्षण की शुरूआत के साथ, गर्भाशय-ग्रीवा कैंसर का निदान की गई महिलाओं की संख्या में औसतन प्रति वर्ष 4.5% कमी आई है।


title: गर्भाशयग्रीवा कैन्सर

text: अनुमान है कि दुनिया भर में गर्भाशय-ग्रीवा कैंसर के 473,000 मामले हैं और प्रति वर्ष 253,500 लोगों की मृत्यु हो सकती है।


title: गर्भाशयग्रीवा कैन्सर

text: इससे यह निष्कर्ष निकला कि गर्भाशय-ग्रीवा कैंसर यौन संचरित एजेंट की वजह से हो सकता है। 1950 और 1960 दशक के प्रारंभिक अनुसंधान ने शिश्नमल (जैसे हेइन्स "इत्यादि" 1958) पर दोष लगाया,


title: गर्भाशयग्रीवा कैन्सर

text: लेकिन 1970 दशक तक मानव अंकुरार्बुद-विषाणु (HPV) की पहचान नहीं की जा सकी थी। इलेक्ट्रॉन माइक्रोस्कोपी द्वारा एक विवरण 1949 में दिया गया था और 1963 में HPV-DNA की पहचान की गई थी। तब से यह सिद्ध किया गया है कि HPV लगभग सभी गर्भाशय-ग्रीवा कैंसर में लिप्त है। आलिप्त विशिष्ट विषाणु उप-भेद हैं HPV 16, 18, 31, 45 और अन्य.


title: हवाला

text: हवाला, धन-हस्तान्तरण की एक अवैध एवं अनौपचारिक प्रणाली है। यह धन लेने-देने वाले दलालों के एक बहुत बड़े नेटवर्क के रूप में काम करती है। हवाला का पूरा काम इस नेटवर्क के 'विश्वास' एवं कार्यकुशलता पर आधारित होता है। हवाला का काम मुख्यत: मध्य पूर्व, उत्तरी अफ्रीका एवं दक्षिण एशिया में फैला हुआ है।


title: हवाला

text: हवाला व्यापार का मतलब किसी एक इंसान या कोई भी ऐसा इंसान जिसे हवाले के जरिये उसे पैसे देना है!और उस व्यक्ति द्वारा उन पेसो का हस्तान्तरण करना है, इस प्रक्रिया में अवैध रूप से एक देश से दूसरे देश में विदेशी मुद्रा का विनिमय किया जाता है, हवाला विदेशी मुद्रा का एक स्थान से दूसरे स्थान पर गैर कानूनी तरीके से हस्तांतरण है, यह दलालो द्वारा किया गया करोबार या व्यापार कहलाता है!


title: हवाला

text: इस कारोबार मे संबंधित व्यक्ति से रुपया लेने का अर्थ है - अवैध रूप से प्राप्त रकम अवैध तरीके से लेनाIकुछ व्यापारी या बिजनेस टैकून हवाला के जरीए ही


title: हवाला

text: हवाला कारोबार कई देशों की प्रमुख समस्या है जिसमें भारत भी एक है। गृह मंत्रालय द्वारा जारी आंकड़ों के अनुसार भारत में प्रतिवर्ष हवाला कारोबार का आकार 20 से 25 अरब डॉलर का है। भारत में सबसे अधिक हवाला का कारोबार केरल राज्य में होता है जो कि खाड़ी के देशों से बहुत बड़ी मात्रा में विदेश से हवाला के ज़रिए पैसा प्राप्त करता है। एक अनुमान के अनुसार केरल में हर साल 23000 करोड़ का हवाला रूपया आता है। इसके बाद दूसरे स्थान पर दिल्ली है। राजधानी में हवाला कारोबार का नेटवर्क बड़े पैमाने पर फैला है। सराफा और स्टील कारोबार में हवाला के जरिए ना सिर्फ करोड़, बल्कि अरबों रुपए की हेराफेरी की जाती है। नोट के सीरियल नंबर के आधार पर यह पूरा खेल होता है। इसमें सिर्फ इंकम टैक्स ही नहीं, बल्कि जेवरात और स्टील की खरीदी करने पर कारोबारी का 3 फीसदी जीएसटी भी बचता है और कच्चे में जेवरात व स्टील खरीदी का भुगतान करने में प्रति लाख पर आधा फीसदी यानी 500 रुपए ही कमीशन देना पड़ता है।


title: हवाला

text: हवाला कारोबार करने वालों में मुख्य रूप से निर्यात व्यापार में शामिल कम्पनियाँ, बड़े बड़े कारोबारी और राजनीतिक दलों के नेता शामिल होते हैं। बड़े कारोबारी जो कर चोरी कर रहे हैं वे भी काला धन इकट्ठा कर रहे हैं। भारत के बहुत सारे लोग विदेशों में रहते हैं, हवाला का कारोबार करने वाले उनका इस्तेमाल हवाला कारोबार करने में करते हैं। भारत में हवाला के आरोपी व्यापारी हसन अली और ललित मोदी हैं।


title: हवाला

text: १८० लाख डॉलर के इस घोटाले को अब तक सबसे बड़ा घोटाला माना जाता है। इस हवाला घोटाले में दिखया गया कि कैसे राजनेता और कारोबारी पैसों के ट्रांसफर का अवैध कारोबार करते हैं। इस घोटाले में इस बात का खुलासा हुआ कि विदेश से जिस फंड के द्वारा राजनीतिक दल को पैसा ट्रांसफर किया गया उसी चैनल के जरिए आंतकी संगठन हिजबुल मुजाहिद्दीन को भी फंड दिए गए थे। इस घोटाले में 115 राजनेता और कारोबारी के साथ कई ब्यूरोकेसी इस घोटाले में शामिल थे। हलांकि सबूते के अभाव में 1997-98 में बचकर निकल गए।


title: यथार्थता एवं परिशुद्धता

text: इंजीनियरी, उद्योग एवं सांख्यिकी में किसी मापन की यथार्थता (accuracy) का अर्थ यह है कि माप से प्राप्त मान वास्तविक या सत्य मान के कितना निकट है। दूसरी तरफ, किसी मापन प्रणाली की परिशुद्धता (precision) का अर्थ यह है कि कई बार, अपरिवर्तित स्थियों में, उसी राशि का मापन करने पर प्राप्त मान एक निश्चित मान के कितना आस-पास बने रहते हैं। अत: परिशुद्धता को पुनरुत्पादकता (reproducibility or repeatability) भी कह सकते हैं। यद्यपि सामान्य उपयोग में ये दोनो शब्द आपस में अदला-बदली किये जा सकते हैं किन्तु वैज्ञानिविधि में जानबुझकर इनमें अन्तर माना जाता है।


title: घाना

text: घाना गणराज्य पश्चिम अफ्रीका में स्थित एक देश है। इसकी सीमा पश्चिम में कोट द' आईवोर (आइवरी कोस्ट), उत्तर में बुर्किना फासो, पूर्व में टोगो और दक्षिण में गिनी की खाड़ी से मिलती है। घाना शब्द का अर्थ "लड़ाकू राजा" है।


title: घाना

text: औपनिवेशिक समय से पूर्व घाना पर अनेक प्राचीन राजवंशों का प्रभुत्व था, जिनमें पूर्वी तट पर गा-दामेस और अंदरुनी क्षेत्र में अशांति साम्राज्य के अलावा तटीय और अंदरुनी क्षेत्रों में अनेक फान्ते और इवे राज्य शामिल थे। १५ वीं सदी में पुर्तगालियों के साथ संपर्क में आने के बाद यूरोपिय देशों के साथ व्यापार की बढ़ोतरी हुई और ब्रिटेन ने १८७४ में गोल्ड कोस्ट, के नाम से राजशाही उपनिवेश की स्थापना की।


title: घाना

text: गोल्ड कोस्ट १९५७ में यूनाइटेड किंगडम से स्वतंत्रता हासिल करने वाला पहला उप सहारा अफ्रीकी राष्ट्र बना। प्राचीन साम्राज्य घाना, जिसका विस्तार एक समय पूरे पश्चिम अफ्रीका में था, के नाम पर नए देश का नाम घाना रखा गया। घाना अनेक अंतरराष्ट्रीय संगठनों का सदस्य है, जिनमें राष्ट्रमंडल, पश्चिम अफ्रीकी राज्यों का आर्थिक सामुदायिक, अफ्रीकी संघ और संयुक्त राष्ट्र शामिल हैं।


title: सुरेश रैना

text: सुरेश रैना ( (; जन्म २७ नवम्बर १९८६) भारत के प्रमुख क्रिकेट खिलाड़ी हैं। रैना के पिता त्रिलोकी चन्द एक सेवानिवृत्त सैन्य अधिकारी है।


title: सुरेश रैना

text: वह बाएं हाथ के मध्यक्रम के बल्लेबाज और एक बाएं हाथ के ऑफ स्पिन गेंदबाज है। वे घरेलू क्रिकेट के सभी रूपों में उत्तर प्रदेश के लिए खेलता है और इंडियन प्रीमियर लीग में चेन्नई सुपर किंग्स के उप कप्तान है। उन्होंने आईपीएल में सर्वाधिक रन बनाए हैं और सबसे ज्यादा कैच पकङे है। उन्होंने चेन्नई सुपर किंग्स के सभी मैच खेले है। रैना १८ वर्ष की आयु में श्रीलंका के खिलाफ २००५ में अपने एक दिवसीय कैरियर की शुरुआत की और २०१० में अपने टेस्ट कैरियर की शुरुआत श्रीलंका के खिलाफ ही की। रैना भारत की विश्व कप २०११ की विजेता टीम का हिस्सा था। लेकिन विशेषज्ञों ने उनकी तकनीक अक्सर विशेष रूप से तेजी और छोटी गेंदों के खिलाफ सवाल उठाया गया है। उनका औसत विदेशी धरती पर इसे समर्थन करता है।


title: सुरेश रैना

text: रैना २००० में क्रिकेट खेलने का फैसला किया। वह उत्तर प्रदेश अंडर -१६ के कप्तान बने। वह १६ वर्ष की आयु में फरवरी २००३ में असम के खिलाफ उत्तर प्रदेश के लिए रणजी ट्रॉफी शुरुआत की, लेकिन अगले सत्र तक एक और मैच नहीं खेल पाए थे। २००३ में, वह अंडर -१९ एशियाई एक दिवसीय चैम्पियनशिप के लिए पाकिस्तान का दौरा किया। २००५ के शुरू में, वह अपने प्रथम श्रेणी के सीमित ओवरों के शुरुआत की और ५३.७५ की औसत से ६४५ रन बनाए। २००५ के शुरू में चैलेंजर सीरीज में भाग लेने के लिए चुना गया था और सचिन तेंडुलकर को चोट और कप्तान सौरव गांगुली को निलंबन के बाद, रैना श्रीलंका में इंडियन ऑयल कप २००५ के लिए चुना गया था।


title: सुरेश रैना

text: २०१० में भारत को दक्षिण अफ्रीका के दौरे में, रैना को दूसरे टेस्ट के लिए टीम में बुलाया गया था, लेकिन अंतिम एकादश में नहीं चुना गया था। उन्हे भारतीय टीम की कप्तानी जिम्बाब्वे में श्रीलंका और जिम्बाब्वे के खिलाफ त्रिकोणीय श्रृंखला में की जब अन्य सभी पहली पसंद खिलाड़ियों ने टूर्नामेंट से विश्राम किया था। अपनी कप्तानी में पहला मैच जिम्बाब्वे के खिलाफ छह विकेट से हार गए, लेकिन श्रीलंका के खिलाफ अगले मैच जीत लिया। फिर शेष दो मैच गंवाए और फाइनल में जगह नहीं बनाई। वह अब तक क्रिकेट के सभी प्रारूपों में शतक बनाने वाले भारत से एकमात्र बल्लेबाज है।


title: सुरेश रैना

text: रैना टूर्नामेंट के पहले तीन वर्षों के लिए ५ मिलियन अमरीकी डॉलर के लिए चेन्नई सुपर किंग्स ने हस्ताक्षर किया। रैना ने टूर्नामेंट के पहले संस्करण में महत्वपूर्ण योगदान दिया, मैथ्यू हेडन, माइकल हसी और जैकब ओरम जैसे प्रमुख खिलाड़ियों के नुकसान की भरपाई की। आईपीएल में २५०० रन बनाने वाले पहले खिलाड़ी है। आईपीएल में सबसे अधिक कैच (४७) का रिकॉर्ड बनाया है। दूसरे खिलाड़ी (क्रिस गेल के बाद) और पहले भारतीय आईपीएल में १०० छक्के मारे है। आईपीएल के सभी सत्रों में 400 से अधिक रन बनाए। दोनों अंतरराष्ट्रीय २०-२० में और आईपीएल में शतक बनाने वाले पहले भारतीय [ दोनों - २ मई (२०१० और २०१३)] इंडियन प्रीमियर लीग (आईपीएल) की चेन्नई सुपर किंग्स फ्रेंचाइजी टीम ने लीग के सातवें संस्करण के लिए अपने कप्तान महेंद्र सिंह धोनी, स्पिन गेंदबाज रविचंद्रन अश्विन, सुरेश रैना, रवींद्र जडेजा और ड्वेन ब्रावो को रिटेन (अपने साथ बनाए रखने) करने का फैसला किया।


title: नायकी देवी

text: वीरांगना नायकी देवी पर्मांडी की पुत्री थी. इनका विवाह गुजरात के महाराजा अजयपाल से हुआ था. अजयपाल सिद्धराज जयसिंह के पौत्र तथा कुमारपाल के पुत्र थे. अंगरक्षक द्वारा वर्ष ११७६ में अजयपाल की हत्या के बाद राज्य की बागडोर महारानी नायकी देवी के हाथ में आ गई थी, क्योंकि तब उनके पुत्र मूलराज बाल्य अवस्था में थे.


title: नायकी देवी

text: मोहम्मद ग़ोरी को जब पता चला कि गुजरात पर एक विधवा रानी का शासन है तो उसने गुजरात पर आक्रमण कर दिया. पूर्व सूचना के आधार पर नायिका देवी की सेना ने गुजरात की राजधानी पाटण से दूर आबू पर्वत की तलहटी में कासिन्द्रा के निकट पहुँच कर गौरी से युद्ध किया. इस युद्ध में गौरी बुरी तरह से घायल हुआ और उसे प्राण बचा कर भागना पड़ा. इसके बाद गौरी ने कभी गुजरात की ओर मुड़ कर नहीं देखा.


title: झूठा सच

text: झूठा सच (1958-60) हिन्दी के सुप्रसिद्ध कथाकार यशपाल का सर्वोत्कृष्ट एवं वृहद्काय उपन्यास है। 'वतन और देश' तथा 'देश का भविष्य' नाम से दो भागों में विभाजित इस महाकाय उपन्यास में विभाजन के समय देश में होने वाले भीषण रक्तपात एवं भीषण अव्यवस्था तथा स्वतन्त्रता के उपरान्त चारित्रिक स्खलन एवं विविध विडम्बनाओं का व्यापक फलक पर कलात्मक चित्र उकेरा गया है। यह उपन्यास हिन्दी साहित्य के सर्वोत्तम उपन्यासों में परिगण्य माना गया है।


title: झूठा सच

text: यह उपन्यास दो भागों में विभाजित है। इसका पहला भाग 'वतन और देश' 1958 ई० में विप्लव कार्यालय, लखनऊ से प्रकाशित हुआ और दूसरे भाग 'देश का भविष्य' का प्रकाशन 1960 ई० में हुआ। इसके पहले भाग में लाहौर के भोला पांधे की गली के परिवारों के बहाने जन सामान्य के जीवन का चित्रण करते हुए देश के विभाजन एवं उससे उत्पन्न भीषण सांप्रदायिक दंगे आदि का चित्रण करते हुए शरणार्थियों के एक देश छोड़कर दूसरे में पलायन की विवशता तक का चित्रण किया गया है। दूसरे भाग में देश के निर्माण में होने वाली चूकों, नेताओं की भ्रष्टता, क्रांतिशील चेतना के भटकाव, स्वार्थ लिप्सा की ट्रेजेडी में फँसा मध्यवर्ग और इस सब के बावजूद जनता की निर्णायक विजयिनी शक्ति का सांकेतिक चित्रण विस्तृत फलक पर किया गया है।


title: झूठा सच

text: झूठा सच के प्रमुख पात्र हैं जयदेव पुरी, उसकी बहन तारा और जयदेव पुरी की पत्नी कनक। तारा और जयदेव पुरी का एक परिवार है, कनक का दूसरा परिवार है। इन दोनों परिवार की कहानियों के माध्यम से उपन्यास की कहानी आगे बढ़ती है और अत्यधिक विस्तार में जाकर बहुआयामी हो जाती है।


title: झूठा सच

text: झूठा सच की कहानी सन् 1947 में भारत की आजादी के समय मचे भयंकर दंगे की पृष्ठभूमि के रूप में बुनी गयी है। ब्रिटिश औपनिवेशिकता, उसकी 'फूट डालो और राज करो' की नीति तथा मुस्लिम लीग के 'दो राष्ट्र का सिद्धांत' से मिलकर बृहत्तर भारतीय समाज में स्वतः मौजूद छुआछूत की निम्न भावना एवं सांप्रदायिकता की दबी चेतना ऐसी उभरी कि पूरा भारत वर्ष ऐसी ज्वाला से धधक उठा जिसका कोई दूसरा उदाहरण नहीं मिल पाता है। मानवीय यातना के इतिहास में यह विश्व की क्रूरतम घटनाओं में से एक घटना मानी जाएगी। लगभग एक दशक (1946 से 56 तक) इस उपद्रव का प्रभाव बना रहा। तात्कालिक ही सही पर वहशी भावनाओं की गिरफ्त में आये हिंसक पशु बने मनुष्यों द्वारा सांप्रदायिक दंगों में हजारों-हजार व्यक्ति मौत के घाट उतार डाले गये, लाखों विस्थापित हो गये, स्त्रियों और बच्चों के साथ अमानुषिक अत्याचार किये गये और पूरे देश की एक विशाल जनसंख्या को अपना देश या वतन छोड़कर भारत या पाकिस्तान में नये सिरे से बसना पड़ा। झूठा सच के प्रथम भाग 'वतन और देश' में इन स्थितियों का अत्यंत मार्मिक एवं विस्तृत चित्रण किया गया है। इस भाग के अंत में शरणार्थियों को लेकर आने वाली एक बस का ड्राइवर कहता है "रब्ब ने जिन्हें एक बनाया था, रब्ब के बन्दों ने अपने वहम और जुल्म से उन्हें दो कर दिया।"


title: झूठा सच

text: झूठा सच के दूसरे खंड 'देश का भविष्य' में स्वतंत्रता-प्राप्ति के बाद के दशक में देश के विकास और भावी निर्माण में बुद्धिजीवियों और नेताओं की प्रगतिशील और प्रतिगामी भूमिका का यथार्थ तथा प्रभावपूर्ण अंकन किया गया है। जयदेव पुरी और सूद प्रतिगामी शक्तियों के प्रतिनिधि रूप में भ्रष्ट राजनीति का उदाहरण प्रस्तुत करता है और तारा जैसी क्रांतिकारी चेतना से युक्त विकास की राह पर चलने वाली स्त्री भी सुख-समृद्धि एवं प्रभाव की लिप्सा में पड़कर विडंबना का दुःखद उदाहरण प्रस्तुत करती है। कर्म-कर्म की रट लगाने वाले प्रधानमंत्री स्वयं केवल भाषण का सहारा लेते और फिजूलखर्ची का भीषण उदाहरण प्रस्तुत करते दिखते हैं। कुल मिलाकर विस्तृत चित्र-फलक पर यशपाल दिखलाते हैं कि देश का भविष्य अंततः देश की सामान्य जनता के ही हाथ में है जो समग्र स्थितियों का अवलोकन कर सही वस्तुस्थिति को पहचान सके। इसीलिए यशपाल विभिन्न स्थितियों का चित्र उकेरते हैं, किसी पात्र का एक रैखिक या आदर्शवादी चित्रण नहीं करते हैं, क्योंकि व्यवहारिक जीवन में ऐसा हो पाना काम्य तो है, परंतु बहुधा संभव नहीं हो पाता है।


title: झूठा सच

text: इस उपन्यास में देश की दुरवस्था के लिए जनता की अंदरूनी कमजोरियों एवं निर्जीवता को भी काफी उत्तरदायी दिखलाया गया है। परंतु, उपन्यास के अंत तक जाकर यह प्रमाणित होता है कि यह चित्रण वस्तुतः वस्तुस्थिति की सही पहचान करवाने के उद्देश्य से ही किया गया है। उपन्यास के अंत में कांग्रेस के भ्रष्टाचारी परंतु प्रबलता प्राप्त नेता सूद चुनाव हार जाता है और इस परिणाम पर डॉक्टर नाथ गंभीर होकर टिप्पणी करता है -- "गिल, अब तो विश्वास करोगे, जनता निर्जीव नहीं है। जनता सदा मूक भी नहीं रहती। देश का भविष्य नेताओं और मंत्रियों की मुट्ठी में नहीं है, देश की जनता के ही हाथ में है।"


title: झूठा सच

text: झूठा सच भारत विभाजन (1947) की पृष्ठभूमि पर केंद्रित वृहत्तर एवं बहुआयामी फलक वाला उपन्यास है। इसमें विभाजन के पहले से लेकर विभाजन के बाद तक के समय का बारीक चित्रांकन किया गया है। जयदेव पुरी एवं उसकी बहन तारा को केंद्र में रखने के बावजूद यह उपन्यास नायक या नायिका प्रधान नहीं है और इस रूप में भी यह उपन्यास पूर्व निर्मित बँधे-बँधाये औपन्यासिक ढाँचे को अतिक्रमित करता है। यह उपन्यास वस्तुतः विभिन्न धर्मों एवं वर्गों में बँटे वृहत्तर जन-समाज के उत्थान-पतन की सुविस्तीर्ण गाथा है, जिसका चित्रण विभाजन को केंद्र में रखते हुए किया गया है। विभाजन से पहले लोगों के मन में उत्पन्न होने वाले विघटनवादी भाव तथा विभाजन के बाद देश अथवा शासन के संघटन के लिए आवश्यक समर्पण एवं सूझबूझ में होने वाली कमी -- दोनों पर सूक्ष्म दृष्टि रखते हुए यशपाल ने इस उपन्यास का ताना बाना बुना है। सांप्रदायिक चेतना किस प्रकार मानवीय नियति को दूर तक प्रभावित करती है तथा परिस्थितियों की विकट मार जनसामान्य में निहित क्रांतिकारी चेतना को भी किस प्रकार कुंठित करते हुए स्वार्थ लिप्सा की ओर मोड़ सकती है, इसका अत्यंत मार्मिक चित्रण यशपाल ने इस उपन्यास में किया है। भारत का मध्य वर्ग क्रांतिकारी चेतना से युक्त होकर पूंजीपति वर्ग के पाखंड की आलोचना करते हुए भी किस प्रकार स्वयं वैसा ही जीवन जीने की ट्रैजेडी की ओर बढ़ते जाता है, इसका औपन्यासिक रचाव देखने योग्य है।


title: झूठा सच

text: उपन्यास का रचनात्मक गठन इतना कुशल है कि इस महाकाय उपन्यास की महाकाव्यात्मकता इस रहस्य में अंतर्निहित मानी गयी है कि इसके कथा-संघटन में यह निर्णय करना कठिन हो जाता है कि 'झूठा सच' तारा की नियति कथा के बहाने देश के विभाजन का वृत्तांत है या कि देश विभाजन के परिणाम स्वरूप है तारा की नियति। उपन्यास में तारा स्वयं करती है- "मेरे भाग्य के कारण देश का बँटवारा हुआ या देश के भाग्य के कारण मेरी दुर्गति हुई।"


title: झूठा सच

text: डॉ॰ रामविलास शर्मा यशपाल के घोर विरोधी के रूप में माने जाते हैं, परंतु उन्होंने संभवतः सबसे पहले यह घोषित कर दिया था:


title: झूठा सच

text: नेमिचंद्र जैन ने इस उपन्यास पर अनेक आरोप लगाते हुए यह निष्कर्ष दिया था कि हिन्दी उपन्यास साहित्य की सबसे महत्त्वपूर्ण कृतियों में होने पर भी 'झूठा सच' अंततः किसी आत्यन्तिक सार्थक उपलब्धि के स्तर को छूने में असफल ही रह जाता है।


title: झूठा सच

text: इसके बरअक्स आनंद प्रकाश का स्पष्ट मत है कि इस उपन्यास का एक बहुत बड़ा गुण है इसकी रोचकता और अत्यधिक साहित्यिकता। ...निश्चय ही 'सामाजिक वातावरण' और 'ऐतिहासिक यथार्थ' (यशपाल द्वारा प्रयुक्त शब्द) के बेबाक चित्रण को ज्यादातर सही साहित्यिक समझ और अभिव्यक्ति से जोड़ पाने में यशपाल को पर्याप्त सफलता मिली है।


title: झूठा सच

text: शिवकुमार मिश्र के अनुसार 'झूठा सच' को पाठकों की व्यापक सराहना मिली। उस पर 'अखबारी कतरन' होने के आरोप भी इधर-उधर से आये परन्तु रमेश कुंतल मेघ ने उसे 'कला जैसा लिखा गया इतिहास' कह कर उसकी रचनात्मक प्रकृति की सही पहचान की। इतने विशद पट पर, आधुनिक इतिहास की एक रचनात्मक घटना इतिहास से विलग कैसे रह सकेगी? यशपाल की खूबी है कि उन्होंने उस इतिहास को कला के अपने सौष्ठव से जोड़कर प्रस्तुत किया।


title: झूठा सच

text: इस विशालकाय उपन्यास को पूरी तरह पढ़े बिना कुछ सुनी-सुनाई या लिखी-पढ़ी टिप्पणियों के अनुसार मूल्यांकित करने को बिल्कुल अपर्याप्त एवं अनुचित मानते हुए उपन्यासों के नवीन अंतर्दर्शी समीक्षक वीरेन्द्र यादव का कहना है:


title: झूठा सच

text: कुँवर नारायण जी के द्वारा लगाये गये आरोपों के जवाब में यशपाल के प्रामाणिक भाष्यकार माने जाने वाले मधुरेश ने ' 'झूठा सच' : उपन्यास में महाकाव्य' शीर्षक से विस्तृत समीक्षात्मक आलेख लिखा और कुँवर नारायण जी के आरोपों का विश्लेषणात्मक उत्तर देते हुए घोषित किया कि 'झूठा सच' यशपाल की सर्वश्रेष्ठ रचना के रूप में तो स्वीकृत है ही, वह हिन्दी के दस श्रेष्ठ और उल्लेखनीय उपन्यासों में से भी एक है।


title: त्रिशंकु (अयोध्या के सूर्यवंशी राजा)

text: त्रिशंकु इक्ष्वाकु वंश का एक राजा था जिसे ऋषि विश्वामित्र ने सशरीर स्वर्ग भेजा था। देवराज इन्द्र ने उसे स्वर्ग से वापस पृथ्वी की ओर धकेल दिया। नीचे गिरते हुये त्रिशंकु को ऋषि विश्वामित्र ने बीच में ही लटका कर उसके लिये स्वर्ग का निर्माण किया तथा वह अपने स्वर्ग के साथ आज भी वास्तविक स्वर्ग और पृथ्वी के बीच लटका हुआ है। इसी कारण से निराधार लटकने का भाव प्रदर्शित करने के लिये त्रिशंकु शब्द का प्रयोग होता है।


title: त्रिशंकु (अयोध्या के सूर्यवंशी राजा)

text: सूर्य वंश के राजा पृथु के पुत्र सत्यव्रत के रूप में जन्मे राजा त्रिशंकु राम के पूर्वज हैं। राजा सत्यव्रत जब वृद्ध होने लगे तो उन्हे राज-पाट त्याग कर अपने पुत्र हरिश्चंद्र को अयोध्या का राजा घोषित कर दिया। राजा सत्यव्रत एक धार्मिक पुरुष थे इसलिए उनकी आत्मा स्वर्ग के योग्य थी परंतु उनकी इच्छा स-शरीर स्वर्ग जाने की थी। इस इच्छा की पूर्ति के लिए उन्होने अपने गुरु ऋषि वशिष्ठ को आवश्यक यज्ञ करने की प्रार्थना की। ऋषि वशिष्ठ ने यज्ञ करने से यह समझते हुये मना कर दिया कि स-शरीर स्वर्ग प्रवेश प्रकृति के नियम के विरुद्ध है। सत्यव्रत अपनी ज़िद पर अड़े रहे और इच्छा की पूर्ति के लिए ऋषि वशिष्ठ के ज्येष्ठ पुत्र शक्ति को अवाश्यक यज्ञ करने के लिए धन एवं प्रसिद्धि का लालच दिया। सत्यव्रत के इस दुस्साहस ने शक्ति को क्रोधित कर दिया और शक्ति ने सत्यव्रत को त्रिशंकु होने का श्राप दे दिया। त्रिशंकु को राज्य छोड़ कर वन भटकने के लिए मजबूर होना पड़ा।


title: त्रिशंकु (अयोध्या के सूर्यवंशी राजा)

text: वन में भटकते हुये त्रिशंकु की भेंट ऋषि विश्वामित्र से हुई जिनसे उसने अपनी परेशानी बताई। ऋषि विश्वामित्र, जो ऋषि वशिष्ठ से प्रतिद्वंद्ता रखते थे, त्रिशंकु की प्रार्थना स्वीकार कर ली एवं उसे स-शरीर स्वर्ग पहुंचाने के लिए आवश्यक यज्ञ शुरू कर दिया। यज्ञ के प्रभाव से त्रिशंकु स्वर्ग की ओर उठने लगे। इस अप्राकृतिक घटना से स्वर्ग में खलबली मच गयी। भगवान इन्द्र के नेतृत्व में देवताओं ने त्रिशंकु को स्वर्ग प्रवेश करने से रोक दिया एवं उसे वापस पृथ्वी की ओर फेंक दिया। इस बात से क्रोधित ऋषि विश्वामित्र ने अपनी शक्तियों का प्रयोग कर के त्रिशंकु का गिरना रोक दिया जिससे त्रिशंकु बीच में लटक गए।


title: त्रिशंकु (अयोध्या के सूर्यवंशी राजा)

text: लटके त्रिशंकु ने विश्वामित्र से सहायता की प्रार्थना की। विश्वामित्र ने अपनी शक्तियों का प्रयोग कर बीच में ही एक नया स्वर्ग बना दिया और त्रिशंकु को श्राप से मुक्त करते हुये इस नए स्वर्ग में भेज दिया। त्रिशंकु, जो वापस सत्यव्रत बन गया था, को नए स्वर्ग का इन्द्र बनाने के लिए विश्वामित्र ने तपस्या प्रारम्भ की। इस तपस्या से चिंतित देवताओं ने विश्वामित्र को समझाया कि उन्होने स-शरीर स्वर्ग प्रवेश की अप्राकृतिक घटना को रोकने के लिए त्रिशंकु के स्वर्ग प्रवेश से रोका था। विश्वामित्र देवताओं के तर्क से सहमत हुये परंतु अब उनके सामने अपने वचन को पूरा करने कि दुविधा थी। विश्वामित्र ने देवताओं से समझौता किया कि वो अपनी तपस्या रोक देंगे और देवता सत्यव्रत को नए स्वर्ग में रहने देंगे, एवं सत्यव्रत इन्द्र की आज्ञा की अवहेलना नहीं करेगा।


title: त्रिशंकु (अयोध्या के सूर्यवंशी राजा)

text: यह त्रिशंकु की कहानी है जो पृथ्वी एवं स्वर्ग के मध्य अपने लटके हुये स्वर्ग में है। भारत में त्रिशंकु शब्द का प्रयोग ऐसी ही परिस्थितियों के लिए किया जाता है।


title: वयस्क

text: वयस्क (या बालिग) शब्द के तीन भिन्न अर्थ होते है। पहला: यह एक पूर्ण विकसित व्यक्ति को दर्शाता है, दूसरा: यह एक पौधे या जानवर को भी इंगित करता है जिसने पूर्ण विकास कर लिया हो (बडा़ हो गया हो) तीसरा: किसी काम के लिये व्यक्ति ने एक कानूनी उम्र प्राप्त कर ली हो (जैसे भारत में व्यस्क प्रमाणपत्र मिली फिल्म को देखने के लिये व्यक्ति को 18 वर्ष का होना अनिवार्य है)। यह नाबालिग का विलोम होता है।


title: वयस्क

text: वयस्कता को जीव विज्ञान, मनोवैज्ञानिक वयस्क विकास, कानून, व्यक्तिगत चरित्र, या सामाजिक स्थिति के संदर्भ में परिभाषित किया जा सकता है। वयस्कता के यह विभिन्न पहलु अक्सर असंगत और विरोधाभासी होते हैं। एक व्यक्ति जीव विज्ञान के अनुसार एक वयस्क, हो सकता है और उसके शारीरिक और व्यवहार संबंधी लक्षण भी वयस्को वाले हो सकते हैं लेकिन फिर भी उसे बच्चा माना जाएगा, क्योंकि उसने एक कानूनी उम्र नहीं प्राप्त की है। इसके विपरीत एक व्यक्ति कानूनी तौर पर एक वयस्क हो सकता है, भले ही उसमे वयस्क चरित्र को परिभाषित करने वाली परिपक्वता और जिम्मेदारी का कोई भी लक्षण ना हो।


title: झुन्झुनू

text: झुंझुनू (Jhunjhunu) भारत के राजस्थान राज्य के झुंझुनू ज़िले में स्थित एक नगर है। यह ज़िले का मुख्यालय भी है।


title: झुन्झुनू

text: फिरोज़ तुगलक (ई. सन १३३८-१३५१) के बाद कायमखानी वंशज आये। कहते हैं, कायम खान के बेटे मुहम्मद खान ने झुंझुनू में अपना राज्य कायम किया, इसके बाद लगातार यह क्षेत्र कयामखानियों के अधिपत्य में रहा। झुंझुनू का अन्तिम नवाब रुहेल खान जो आस-पास के अपने ही वंश के नवाबों से प्रताड़ित था।


title: झुन्झुनू

text: दशरथ शर्मा ने तेहरवी शताब्दी के कस्बों की जो सूची दी है उसमे झुंझुनू का भी नाम है। इसी प्रकार अनंत और वागड राज्यों के उल्लेख में भी झुंझुनू का अस्तित्व कायम था।


title: झुन्झुनू

text: अंग्रेजी हुकूमत के खिलाफ झुंझुनू जिले में व्याप्त जनाक्रोध कई आंदोलनों के रूप में सामने आया। स्वतंत्रता सैनानी सावलराम के अनुसार इस जनपद में आर्य समाज आन्दोलन, जकात आन्दोलन, जागीरदारों के खिलाफ आन्दोलन प्रजा मंडल आन्दोलन और अंग्रेजों के विरुद्ध आन्दोलन चले जो कमोबेश एक दुसरे के पूरक थे। इतिहासकार मोहन सिंह लिखते हैं की जयपुर राज्य की सबसे बड़ी निजामत शेखावाटी थी जिसमा वर्तमान झुंझुनू और सीकर जिले की सम्पूर्ण सीमाएं थी। शेखावाटी निजामत का कार्यालय झुंझुनू में था। सन १८३४ में झुंझुनू एसा मजोर हेनरी फोस्टर ने एक जगह फौज का गठन किया था जिसका नाम शेखावाटी ब्रिगेड रखा गया। झुंझुनू में जिस जगह यह फौज रहती थी वह इलाका आज भी छावनी बाज़ार और छावनी मोहल्ला कहलाता हैं।


title: झुन्झुनू

text: आज के समय में झुंझुनू जिले में शिक्षा का स्तर काफी हद तक पहुँच चुका है , जिले से काफी संख्या में आईएएस अधिकारी , आईपीएस अधिकारी , सेना अधिकारी , RAS अधिकारी सेवारत है । जिले में सैनिको को संख्या भी अत्यधिक मात्र में है । झुंझुनू जिले में अनेक छोटे बड़े दर्शनीय स्थल है जैसे रानी सती का मंदिर, काली पहाड़ी, खेतड़ी महल आदि , साथ ही स्वामी विवेकानंद का संबंध भी खेतड़ी के राजा अजीत सिंह से रहा है जोकि इसी जिले के आधीन तहसील क्षेत्र है । खेतड़ी तहसील में हिंदुस्तान कॉपर लिमिटेड का कॉपर उप्रकम भी कार्यरत है झुंझुनू की सीमा हरियाणा से लगती है पचेरी, शिमला जैसे गाँव हरियाणा के गोद बलावा (कृष्ण नगर) के नजदीक है । तथा बलौदा गाँव भी हरियाणा सीमा के पास बसा हुआ है।


title: झुन्झुनू

text: झुंझुनू अपनी भित्तिचित्र कला के लिए जाना जाता है जयपुर से 190 किमी की दूरी पर स्थित रानी सती मन्दिर, हिन्दुओ के लिए एक श्रद्धालु तीर्थ स्थल है| संगमरमर से बना, खेतड़ी पैलेस या विंड पैलेस सुन्दर महल वास्तुकला का एक और टुकड़ा है जो पर्यटको को आकर्षित करता है| भारत के राजस्थान राज्य मे स्थित एक ऐतिहासिक शहर है| झुंझुनू को रानी सती दादी के धार्मिक मंदिर के लिए जाना जाता है| रानी सती दादी मंदिर मे हजारो अनुयायी दर्शन करने और प्रार्थना करने आते है| रानी सती को समर्पित जिन्होने अपने पति के लिए बहादुरी से अपना जीवन समर्पित किया| मंदिर को रंगीन दर्पणो की दीवार चित्रो से सजाया गया है| इसे ‘सती प्रथा, के नाम से जाना जाता है| दरगाह कमरुद्दीन शाह, मुस्लिम सूफी संत हजरत कमरुद्दीन शाह के मकबरे मे मस्जिद, कुरान स्कूल, दरगाह और आंगन है| अन्य आकर्षण चौथा बादलगढ़ है, नबाब फजल खान द्वारा निर्मित तीन कब्रे मोदी और Tiberwala Havelli ; भित्ति कला का एक बड़ा संग्रह होने जोरावगढ़ बड़ी संख्या मे भवन है| झीलो और चरण वेल्स की तरह अजीत सागर झील, बिरदी चंद खैर, Mertaniji की Baori, सबसे पुराने कुएं का भी दौरा करते है| महत्वपूर्ण किले है अखेगढ़ किला, जोरावरगड बादलगढ़ फोर्टाराग किला और बादलगढ़ किला।एक खेतड़ी महल जिसको ठाकुर सिंह द्वारा बनाया गया था| प्रसिद्ध मंदिर रानी सती दादी मंदिर है|


title: तृतीय विश्व

text: तृतीय विश्व या तीसरी दुनिया की संकल्पना शीत युद्ध के समय में आयी। उन देशों के समूह को 'तृतीय विश्व' कहा गया जो न तो नाटो के साथ थे न ही सोवियत गुट के साथ। संयुक्त राज्य अमेरिका, पश्चिमी यूरोप के देश तथा उनके साथी देशों को 'प्रथम विश्व' कहते थे; सोवियत संघ, चीन, क्यूबा तथा उनके सहयोगियों को 'द्वितीय विश्व' कहते थे।


title: सनई

text: सनई (Sunn या sunn hemp; वैज्ञानिक नाम : Crotalaria juncea) एक पौधा है जिसका उपयोग हरी खाद बनाने में किया जाता है। इसके फूलों की शब्जी बनती है। इसके तने को पानी में सड़ाने के बाद इसके ऊपर लगा रेशा से रस्सी बनायी जाती है।और यह रस्सी बहुत ही टिकाऊ होती है।


title: सनई

text: भारत के सभी भागों में इसे उगाया जाता है लेकिन, उ०प्र० एवं मध्य प्रदेश में इसे प्रमुखता से उगाते हैं उत्तरी राज्यों में इसे खरीफ में उगाते हैं जबकि दक्षिणी राज्यों में इसे रबी में भी उगाते हैं इसकी खेती के लिए कम से कम ४० सेमी. वार्षिक वर्षा पर्याप्त रहती है, जिसका वितरण ठीक हो, जो लगभग ५० दिन में गिरे।


title: सनई

text: उचित जल- निकास वाली अल्यूवियल मृदा उचित रहती है, जो बलुई दोमट से दोमट हो चूँकि यह दलहनी (legume) फसल है, लेकिन इसकी जङों में गाँठो (nodules) का निर्माण भूमि में उपस्थित कैल्शियम (Ca) एवं फास्फोरस (P) की मात्रा पर निर्भर करता है अत: कम पी-एच (pH) वाली मृदायें उचित नहीं होती है, लेकिन अम्लीय मृदाओं में चूना प्रयोग करके उन्हें सुधारा जा सकता है रेशा तथा हरी खाद दोनों के लिये खेत की फसल के लिये, सुविधाओं के अनुसार, एक जुताई मिट्टी पलटने वाले हल से व २-३ जुताई देशी हल से करते हैं अन्तिम जुताई के बाद खेत को समतल एवं भुरभुरा बनाने के लिए पाटा चलाया जाता है।


title: सनई

text: बुवाई- सनई को खरीफ फसल के रूप में रबी में गेहूँ अथवा तिलहनों - सरसों आदि से पूर्व उगाते हैं इसे प्राय: छिटकवाँ विधि से बोते हैं यदि इसे लाइन में बोया जाय तो उचित होगा छिटकवाँ विधि में बीजदर लगभग २५-३० किग्रा०/ हेक्टेयर पर्याप्त रहती है जबकि लाइनों में बुवाई करने पर मात्र ५ किग्रा०/ हेक्टेयर बीज चाहिए कतार से कतार कतार ३० सेमी तथा पौधा से पौधा ५ से ७ सेमी की दूरी पर हो खाद हेतु इसके बीज की मात्रा ५०-६० किग्रा०/ हेक्टेयर छिटकवाँ विधि में रखते हैं


title: सनई

text: बुवाई का समय- वर्षा से पूर्व जुलाई में प्राय: इसे बोते हैं एक वर्ष से पुराना बीज न हो, क्योकि बीजों की अंकुरण क्षमता ९० प्रतिशत होती है।


title: सनई

text: चूँकि यह एक दलहनी फसल है और स्वयं जड़ें (ग्रथियों में जीवाणु होने के कारण) वायुमण्डल से नत्रजन एकत्रित कर लेती हैं, अत: नत्रजन देने की जरूरत नहीं पङती है फाँस्फोरस एवं पोटाश तत्वों की मत्रायें लगभग २०-२० क्रिग्रा० (P व K) प्रति हेक्टेयर दी जाय सूक्ष्म-तत्व बोरोन (Boron) एवं माँलिब्डेनम (Mo) लाभदायक है, लेकिन इन्हें प्राय: नहीं दिया जाता है क्योंकि इन तत्वों की मात्रा भूमि में पाई जाती है कैल्सियम की अधिक मात्रा में जरूरत पङती है उ० प्र० के प्रचलित क्षेत्रों - बनारस, प्रतापगढ, सुल्तानपुर, आजमगढ, देवरिया में चूना नहीं दिया जाता खेत में खाद डालने के बाद इसकी बुवाई कर दी जाती है भूमि में रेक चला कर बीजों को मिट्टी में अच्छी तरह मिला देते हैं।


title: सनई

text: अप्रैल - मई में बोई गई फसल में वर्षा आरम्भ होने से पहले १-२ सिंचाई करते हैं दाने व रेशे वाली फसलों के लिये वर्षा अगर शीघ्र समाप्त हो जाय या बीच में सूखा पङ जाये तो आवश्यकतानुसार सिंचाई कर देते हैं।


title: सनई

text: प्राय: निकाई नहीं की जाती है चूँकि सनई में आइपोमिया स्पीशीज (Ipomea sp.) के बीज मिल जाते हैं अत: एक निकाई आवश्यक है।


title: सनई

text: १.सनई का मोथ-यह पत्तियों को खाता है इसके ऊसर लाल, काले और सफेद निशान होते हैं यह कैप्सूल में छेद करके अन्दर घुस जाता है मौथ के पंखों पर सफेद, लाल व काले चिन्ह मिलते हैं पत्तियों और तनों पर अपने अण्डे देता है इसकी सूँडी फसल को क्षति पहुँचाती है इससे बचने के लिये अण्डों और सूँडियों को चुनकर बाहर डाल कर नष्ट कर देना चाहिये या ५ प्रतिशत बी० एच० सी० धूल १२-२० किग्रा० प्रति हैक्टर की दर से बुरकनी चाहिये या ०.१५ प्रतिशत इन्डोसल्फान (३५ ई० सी०) के घोल का छिङकाव करें


title: सनई

text: २. तना छेदक-यह कीट पौधे के उपरोक्त भाग में छेद करके पौधे को क्षति पहुंचाता है इसकी रोकथाम के लिये ५ प्रतिशत बी० एच० सी० की धूल लाभप्रद रहती है या ०.०४ प्रतिशत डायजिनान के घोल का छिङकाव करें


title: सनई

text: ३. लाल रोयेंदार सूँडी- यह लाल बालों वाली सूँडी पत्तियों को खाती है यह सूँडी अंकुरित होते हुये बीजांकुरों को भी खा जाती है और भूमि के अन्दर ही इसकी प्यूपा अवस्था पूरी होती है इसके मौथ के पंखो पर काले धब्बे होते हैं इसके अण्डे भी भूमि में ही पाये जाते हैं इसके रोकथाम के लिये मौथ को रोशनी द्वारा आकर्षित करके, पकङ कर नष्ट कर देना चाहिये, १० प्रतिशत बी० एच० सी० की धूल २५-३० किग्रा० प्रति है० की दर से बुरकना चाहिये या ०.१५ प्रतिशत इन्डोसल्फान के घोल का छिङकाव करें।


title: सनई

text: (१) चूर्णिल आसिता - यह फफूँद से लगने वाला रोग है इसके द्वारा बहुत हानि होती है; रोगी पौधों को उखाङकर जला दें, घुलनशील गन्धक जैसे इलोसाल या सल्फैक्स की ३ कि.ग्रा. मात्रा को १००० ली० पानी में घोलकर प्रति हे० की दर से छिङकाव करें या फसल पर ०.०६ प्रतिशत कैराथेन (६० ग्राम दवा १०० ग्राम ली० पानी में) नामक दवा का छिङकाव करें


title: सनई

text: (२) गेरूई या रतुआ-यह फफूँद से लगता है पौधे के सभी वायुवीय भागों पर फफोले दिखाई देते हैं इनका रंग कुछ पीला - भूरा होता है धब्बे बिखरे रहते हैं व बाद में काले - भूरे हो जाते हैं इसकी रोकथाम के लिये ०.२ प्रतिशत डाइथेन एम-४५ के घोल का छिङकाव करें


title: सनई

text: (३) मोजेक- यह विषाणु द्वारा लगने वाली बीमारी है पत्तियाँ इससे प्रभावित होती हैं और इनमें मोङ आ जाते हैं तथा कुरूप हो जाती हैं शारीरिक क्रिया कम हो जाती है फसल की पैदावार घट जाती है इसकी रोकथाम भी अभी तक अज्ञात है वैसे फसलों के हरे-फेर कर बोने से रोग को कुछ सीमा तक रोका जा सकता है


title: सनई

text: (४) मुरझान या उकठा- यह फफूँद द्वारा लगता है पत्तियाँ पीली पङ जाती हैं यह रोग अक्टूबर में दिखाई देता है और पूरा पौधा मुरझा जाता है तथा बाद में नष्ट हो जाता है इसे रोकने के लिये प्रतिरोधी किस्मों (के १२ व के १२ पीली) को उगाना चाहिये, फसल -चक्र अपनाने चाहियें और खेत की स्वच्छता का भी ध्यान रखना चाहिये बीज को बोने से पहले एग्रोसन जी० एन० से उपचारित कर लेना चाहिये


title: सनई

text: (५) जीवाणु पत्ती या पर्ण दाग- यह बीमारी जीवाणु से लगती है इसके द्वारा पत्तियो पर चकत्ते बने जाते हैं यह बहुत कम प्रभाव दिखाती है और कम ही क्षति इसके द्वारा होती है खेत से उचित जल निकास का प्रबन्ध करें व उचित फसल - चक्र अपनायें।


title: सनई

text: (अ) हरी खाद के लिये कटाई-फसल बोने के ५० - ६० दिन बाद फसल खेत में पलट दी जाती है अप्रैल -मई में बोई गई फसल जून- जौलाई में खेत में पलट देते हैं व जून -जौलाई में बोई गई फसल अगस्त - सितम्बर में खेत में पलट देते है


title: सनई

text: (ब) रेशे वाली फसल-बोने के १० -१२ सप्ताह बाद रेशे के लिये फसल की कटाई करते हैं पहले कटाई करने पर रेशा कच्चा प्राप्त होता है तथा उपज में भारी कमी होती है व बाद में कटाई करने पर रेशा अच्छे गुणों वाला प्राप्त नहीं होता सितम्बर में इस फसल की कटाई हो जाती है


title: सनई

text: (स) बीज या दाने वाली फसल - फलियों में बीज जब कठोर व काला हो जाये तभी फसल की कटाई करने पर रेशा दाने के लिये करते हैं इस अवस्था पर फलियाँ सूख जाती हैं व बीज अपने वृन्त से अलग हो जाता है हंसिया से कटाई करके, फसल से सूखे डन्डों की सहायता से बीज अलग कर लेते हैं सूखे तने को पानी में गला कर निम्न गुणों का रेशा भी प्राप्त हो जाता है।


title: सनई

text: हरी खाद की फसल से २००-३०० कुन्तल प्रति है० तक जीवांश प्राप्त हो जाता है रेशे वाली फसलों से ८-१२ कु० तक रेशे प्रति है० दाने वाली फसल से ८-१० कुन्तल दाना प्रति हैक्टर प्राप्त हो जाता है।


title: सनई

text: जूट की भाँति इसके सङाने की विधि है प्राय: पोखर, तालाबों, जहाँ वर्षा का पानी कुछ दिनों तक भर जाय, ऐसी जगह इसके तनों का बंडल बाँधकर पानी में गाढ देते हैं, पहले खङा करके पानी में १-२ दिन छोङ देते हैं फिर उन्हें पानी में डालकर मिट्टी से ढक देते हैं लगभग ५-७ दिन में सङाव क्रिया पूर्ण हो जाती है जूट की तुलना में सनई से रेशा निकालना कठिन कार्य है पीटना एवं झटक विधि उपयुक्त नहीं रहती क्योंकि टूटे तने पर रेशा चिपका रहता है अत: इसके प्रत्येक तने से अलग - अलग रेशा निकालते हैं, जो हाथ से निकाला जाता है रेशा को बाद में पानी में धोकर धूप में सूखा देते हैं यदि सङाव अच्छा नहीं हुआ है, तो रेशा मोटा (भद्दा) एवं हरा तो होगा लेकिन उसकी ताकत में कमी नहीं आवेगी पानी में कम धुलाई से गोंद सा रेशे पर चिपका रहेगा


title: सनई

text: प्राय: १०० दानों का वजन ३.४ से ६ ग्राम होता है जो किस्म से किस्म भिन्न होता है इसके बीज में प्रोटीन अधिक होती है अत: चिपकाने के काम में आती है वैसे बीज उत्पादन अभी कोई संगठित रूप नहीं हो रहा हैं, लेकिन कृषक पुराने तरीकों से ही बाजरा, ज्वार, रागी, धान की फसलों के चारों ओर कूंड लगाकर बीज हेतु सनई उगाते हैं बीज की उपज २० कुं० प्रति है० तक पहुँच जाती है


title: सनई

text: हरी खाद हेतु सनई: सनई को हरी खाद हेतु उगाने के लिए बीज लगभग ६० किग्रा० प्रति हैक्टर प्रयोग होता है, जो जुलाई में बोते हैं और अगस्त तक लगभग ४५ दिन की फसल को खेत में पलट देते हैं, ताकि एक माह में फसल वर्षा के पानी से सङ जाय प्राय: ६०-८० किग्रा० नत्रजन प्रति हेक्टेयर भूमि में (P व K के अलावा) प्राप्त हो जाती है जो हरे तने लगभग २० टन प्रति हेक्टेयर भूमि में पलटने से मिल जाती है ऊसर भूमियों को सुधारने के लिए हरी खाद प्रयोग करते हैं।


title: गरीब दास

text: संत गरीब दास (1717-1778) भक्ति और काव्य के लिए जाने जाते हैं। गरीब दास ने एक विशाल संग्रह की रचना की जो सदग्रंथ साहिब के नाम से प्रसिद्ध है। गरीब दास साहेब ने सद्गुरु कबीर साहेब की अमृतवाणी का विवरण किया


title: गरीब दास

text: जिसे रत्न सागर भी कहते हैं। अच. ऐ. रोज के अनुसार गरीबदास की ग्रन्थ साहिब पुस्तक में ७००० कबीर के पद लिए गए थे और १७००० स्वयं गरीब दास ने रचे थे। गरीबदास का दर्शन था कि राम में और रहीम में कोई अन्तर नहीं है।बाबा गरीबदास की समाधि स्थल गाँव छुडानी, हरियाणा और जिला सहारनपुर उत्तर प्रदेश में आज भी सुरक्षित है। संत गरीब दास जी को 13 वर्ष की आयु में कबीर परमात्मा स्वयं आकर मिले थे, उनको अपना ज्ञान बताया।


title: गरीब दास

text: संत गरीबदास जी महाराज जी अपने खेतों में गायों को चरा रहे थे, तब कबीर साहिब जी सतलोक से शरीर आए जिंदा महात्मा के रूप में और गरीब दास जी के पास पहुंचे। गरीब दास जी तथा अन्य ग्वालों ने कबीर साहिब जी को कुछ खिलाने पिलाने के लिए कहा तब कबीर साहिब जी ने कहा, मैं कुंवारी गाय का दूध पीता हूं तब गरीब दास जी एक छोटी बछिया लेकर आए उसके ऊपर कबीर साहिब जी ने आशीर्वाद भरा हाथ रखा तो कुंवारी गाय दूध देने लगी और वह दूध कबीर साहिब जी ने पिया तथा गरीब दास जी महाराज ने भी प्रसाद के रूप में वह दूध पिया। उसके बाद गरीब दास जी महाराज को कबीर साहिब जी ने प्रथम मंत्र दिया तथा सतलोक की सैर कराई। गरीब दास जी के शरीर को मृत जानकर गांव वालों ने उनकी चिता जलाने की तैयारी करने लगे अचानक चिता की लकड़ियां टूट गई और गरीब दास जी शरीर में आए और उन्होंने फिर कबीर परमात्मा का ज्ञान अपने मुख कमल से वाणियों के माध्यम से उच्चारित किया।गरीब, अलल पंख अनुराग है, सुन्न मण्डल रहै थीर।


title: गरीब दास

text: फाल्गुन शुुक्ला द्वादशी सम्वत् १७८४ सन् १७२७ के दिन गरीबदास जी को कबीर परमात्मा मिले तथा ऊपर के सभी लोकों को दिखाया तथा फिर से शरीर में छोड़ दिया। तभी से वे उसी ज्ञान के पद गाने लगे जो ज्ञान कबीर साहेब ने दिया था तथा कबीर सागर में लिपिबद्ध है। और इस दिन को गरीबदास जी का बोध दिवस के रूप मे मनाया जाता है। मुख्य रूप से यह उत्सव सतलोक आश्रम में मनाया जाता है।


title: गरीब दास

text: संत गरीब दास जी के जीवन परिचय का अधिकांस विवरण लेखक भलेराम बेनीवाल (2008) की पुस्तक - जाट योद्धाओं का इतिहास से लिया गया है। इतिहासकार भलेराम बेनीवालके अनुसार गरीब दास महाराज का जन्म बैशाख पूर्णिमा के दिन संवत 1774 (1717) को चौधरी बलराम धनखड़ के यहाँ हुआ था। इनकी माता का नाम रानी था। इनके पिता बलराम धनखड़ अपनी ससुराल छुडानी (रोहतक) में अपना गाँव करौथा छोड़कर आ बसे थे। आपके नानाजी का नाम चौधरी शिवलाल था वे अथाह सम्पति के मालिक थे। उनके घर कोई लड़का नहीं हुआ था। केवल एक लड़की रानी थी जिसका विवाह करौथा निवासी चौधरी हरदेव सिंह धनखड़ के पुत्र बलराम से कर दिया. श्री बलराम अपने ससुर शिवलाल के कहने पर अपना गाँव करौथा छोड़कर गाँव छुडानी में घर जमाई बन कर रहने लगे. तब वर्ष के बाद रानी से एक रत्न पैदा हुए. जिसका नाम गरीबदास रखा गया।


title: गरीब दास

text: कबीर परमेश्वर जी के मिलने के बाद में, संत गरीबदास को बचपन से ही वैराग्य हो गया था। परमेश्वर भक्ति, स्पष्टवादिता तथा निर्भीकता के लिए वे बाल्यकाल से ही प्रसिद्द थे। इन्होने हिंदुत्व और आध्यात्मिकता का बड़ा प्रचार किया। संत गरीबदास का विवाह नादर सिंह दहिया, गाँव बरौना जिला सोनीपत की पुत्री देवी से हुआ था। इससे इनको चार पुत्र जेतराम, तुरतीराम, अन्गदेराम और आसाराम तथा दो पुत्रियाँ दिलकौर और ज्ञानकौर पैदा हुई. इनमें जब जेतरामजी के जगन्नाथ पुत्र हुआ तो वह गृहस्थ छोड़कर नांगा साधू हो गया। वह साधू करौथा गाँव में आकर रहने लगा तथा 1780 में महंतपुर (जलन्धर) में इनका निधन हो गया। जहाँ पर उनकी छतरी बनी हुई हैं। इनकी एक छतरी करौथा में भी बनाई गयी है।


title: गरीब दास

text: संत गरीबदास के दूसरे पुत्र तुरतीराम छुडानी की गद्दी पर बैठे जो 40 वर्ष तक आसीन रहे. सन 1817 में इनका स्वर्गवास हो गया। इनकी दोनों पुत्रियाँ पूरी आयु कंवारी रहकर ईश्वर भक्ति करती रही. एक बार आपको मुग़ल सम्राट मुहम्मद शाह रंगीला (1719 -1748) ने आशीर्वाद लेने के लिए दिल्ली बुलाया। आपने बादशाह के सामने तीन बातें रखी.


title: गरीब दास

text: आपकी तीनों बातें बादशाह ने मानली तो आपने आशीर्वाद दिया "जो कोई माने शब्द हमारा, राज करें काबुल कंधारा" परन्तु मुल्लाओं ने कह कर "काफिर का कहा मानना नापाक हो जाता है," शाह को तीनों बातें मानने से रोक दिया. बंदी बनाने तक का षडयंत्र रचा गया। परन्तु जब महाराज गरीबदास को इसका पता चला तो वह सेवकों सहित दिल्ली छोड़ गए तथा यह अभिशाप दे गए कि "दिल्ली मंडल पाप की भूमाधरती नाल जगाऊ सूभा" अर्थात दिल्ली पाप की भूमि बन गई है और यहाँ पर शत्रुओं के घोडों के खुरों की धूल उड़कर रहेगी. आपके अभिशाप के अनुसार अगले वर्ष ऐसा ही हुआ। नादिरशाह ने दिल्ली पर धावा बोल कर इसे खूब लूटा तथा कत्ले आम किया।


title: गरीब दास

text: आपकी 12 बोरियों का विशाल संग्रह गरीबग्रंथ के नाम से प्रसिद्द है। जिसे रत्न सागर भी कहते हैं। इन्होने दिल्ली, हरिद्वार, ऋषिकेश, काशी आदि के मठ तथा कुटियाँ बनवाई थी। इन्ही के नाम हरियाणा, उत्तर प्रदेश, पंजाब, हिमाचल प्रदेश, दिल्ली, राजस्थान और गुजरात में लगभग 110 गरीबदास के नाम से आश्रम हैं। आपने 1788 में शरीर त्याग दिया और स्वर्ग की राह ली.


title: गरीब दास

text: संत गरीब दास जी ने अमृतवाणी में सप्ताह के सभी दिनों का अलग-अलग वर्णन किया है। अन्तर साधना ही मनुष्य मात्र का परम लक्ष्य है जिसकी और सतगुरु महाराज जी ने निम्नानुसार संकेत किया है।


title: तारा सुतारिया

text: तारा सुतारिया (जन्म 19 नवंबर 1995) एक भारतीय फिल्म अभिनेत्री हैं। उन्होंने 2010 में डिज्नी चैनल के बिग बडा बूम के साथ एक बाल कलाकार के रूप में अपने टेलीविजन करियर की शुरुआत की और चैनल के सिटकॉम द सूट लाइफ ऑफ करण एंड कबीर (2012) और ओए जस्सी (2013) में अभिनय किया। तारा सुतारिया ने 2019 में टीन ड्रामा स्टूडेंट ऑफ़ द ईयर 2 से फिल्मी करियर की शुरुआत की।


title: तारा सुतारिया

text: हालहि में तारा सुतारिया ने 2019 में टी-सीरीज फिल्म्स की मरजावां फिल्म की जिसमें इन्होंने जोया का रोल किया था।


title: तारा सुतारिया

text: सुतारिया का जन्म 19 नवंबर 1995 को एक पारसी परिवार में हुआ था। उनकी एक जुड़वाँ बहन है जिसका नाम पिया है। दोनों ने शास्त्रीय बैले, आधुनिक नृत्य और लैटिन अमेरिकी नृत्य में स्कूल ऑफ क्लासिकल बैले और वेस्टर्न डांस, रॉयल एकेडमी ऑफ डांस, यूनाइटेड किंगडम और इंपीरियल सोसायटी फॉर टीचर्स ऑफ डांसिंग, यूनाइटेड किंगडम में प्रशिक्षित किया। जब वह सात साल की थी, तब से वह एक पेशेवर गायिका है, तब से ओपेरा और प्रतियोगिताओं में गाया जाता है। उन्होंने सेंट एंड्रयू कॉलेज ऑफ आर्ट्स, साइंस एंड कॉमर्स से मास मीडिया में स्नातक की डिग्री प्राप्त की। वह एक पेशेवर गायिका रही हैं, जब वह सात साल की थीं और तब से ओपेरा और प्रतियोगिताओं में गाने लगी थीं। उन्होंने सेंट एंड्रयू कॉलेज ऑफ आर्ट्स, साइंस एंड कॉमर्स से मास मीडिया में स्नातक की डिग्री प्राप्त की।


title: तारा सुतारिया

text: सुतारिया ने डिज़नी चैनल इंडिया के साथ एक वीडियो जॉकी के रूप में अपने जुड़ाव की शुरुआत की और उनके साथ जुड़ना जारी रखा, जिसके श्रेय के दो सफल सिटकॉम हैं। फिल्मों, विज्ञापनों और अपने मूल काम के लिए वह भारत और विदेश में भी संगीत रिकॉर्ड करती रही हैं। उनका गीत "स्लिपिन' थ्रू माय फिंगर्स" भारत दाभोलकर के ब्लेम इट ऑन यशराज के अश्विन गिदवानी प्रोडक्शन का हिस्सा है। उन्होंने रैल पद्मसी के संगीतमय "ग्रीस" के निर्माण में सैंडी की मुख्य भूमिका भी निभाई है। उन्होंने लंदन, टोक्यो, लवासा और मुंबई में एकल संगीत कार्यक्रम रिकॉर्ड किए और प्रदर्शन किया। उन्होंने लुईज़ बैंक्स, मिकी मैक्लेरी के साथ प्रदर्शन किया है और एक दशक से अधिक समय तक एनसीपीए में गाते हुए स्टॉप-गैप चोरल एन्सेम्बल के लिए एकल कलाकार भी रही हैं। वह गायक श्रेणी में 2008 के "पोगो अमेजिंग किड्स अवार्ड्स" के शीर्ष सात फाइनलिस्टों में से एक थीं। उन्हें द सूट लाइफ ऑफ करण एंड कबीर में विनी और ओए जस्सी में जस्सी की अपनी भूमिकाओं के लिए पहचान मिली।


title: तारा सुतारिया

text: सुतारिया अमेरिकी फंतासी फिल्म अलादीन (2019) में राजकुमारी जैस्मीन के हिस्से के लिए चुनी गई दो अभिनेत्रियों में से थीं, लेकिन भूमिका नाओमी स्कॉट से हार गईं। उन्होंने टाइगर श्रॉफ और अनन्या पांडे के साथ पुनीत मल्होत्रा की आने वाली उम्र की किशोर फिल्म स्टूडेंट ऑफ़ द ईयर 2 (2019) से अपने फिल्मी करियर की शुरुआत की। करण जौहर द्वारा निर्मित, इसने स्टूडेंट ऑफ़ द इयर (2012) के लिए एक स्टैंडअलोन सीक्वल के रूप में काम किया और एक कॉलेज छात्र (श्रॉफ द्वारा चित्रित) की कहानी बताई जो एक वार्षिक स्कूल चैम्पियनशिप जीतने के लिए प्रतिस्पर्धा करता है। उन्होंने मिया चावला, श्रॉफ की बचपन की प्रेमिका का किरदार निभाया था। द इंडियन एक्सप्रेस के लिए फिल्म की समीक्षा करते हुए, शुभ्रा गुप्ता ने लिखा, "सुतारिया को पूरी तरह से एक साथ रखा गया है और फिर भी असेंबली-लाइन का उत्पादन होता है"।


title: तारा सुतारिया

text: सुतारिया दो आगामी फिल्मों में अभिनय करने के लिए तैयार हैं, पहले थ्रिलर मरजावां, जिसमें सह-कलाकार सिद्धार्थ मल्होत्रा, रितेश देशमुख और रकुल प्रीत सिंह हैं। इसके बाद वह अभिनेता सुनील शेट्टी के बेटे अहान शेट्टी के साथ मिलन लुथरिया की रोमांटिक थ्रिलर तड़प में दिखाई देंगी।


title: प्रकाश रसायन

text: प्रकाश रसायन (Photochemistry) के अंतर्गत वे सभी रासायनिक क्रियाएँ आ जाती हैं जिनके होने के लिये प्रकाश प्रत्यक्ष अथवा अप्रत्यक्ष कारक होता है। यद्यपि यह सच है कि लघु वैद्युच्चुंबकीय तरंगों, जैसे एक्स, गामा तथा कॉस्मिक विकिरण द्वारा भी पदार्थो में रासायनिक प्रभाव उत्पन्न होते हैं, किंतु इन सब तरंगों का प्राथमिक प्रभाव आयन उत्पादन है। प्रकाश रसायन में उन्हीं प्रकाशतरंगों के प्रभाव का अध्ययन किया जाता है जिनके द्वारा विघटन या सक्रियण होता है। इन प्रकाशतरंगों की दैर्ध्यसीमा सामान्य रूप से १०,००० आँगस्ट्राम से १,८०० आँगस्ट्राम तक (१ आँ = १०E-८ सेंटीमीटर) है। प्रकाश रासायनिक अभिक्रियाओं को भलीभाँति समझने के लिये प्रकाश की प्रकृति तथा इसका पदार्थो के साथ होनेवाली अभिक्रियाओं का समझना आवश्यक है। प्रकाश ऊर्जा है। यह ऊर्जा इसकी तरंगों की आवृत्ति तथा तीव्रता पर निर्भर करती है। प्रकाश ऊर्जा की ईकाई "फोटॉन' या क्वांटम का मूल्य hn होगा; h को "प्लांकस्थिरांक' कहते हैं इसका मान ६.६२ ´ १०E-२७ अर्ग. सेकंड होता है। अगर आवृत्ति अधिक हुई तो प्रकाश तरंग में ऊर्जा भी अधिक होगी।


title: प्रकाश रसायन

text: जब कोई रासायनिक तंत्र प्रकाश का अवशोषण करता है तब इस उर्जा का रूपांतर या तो ऊष्मा में हो जाता है या यह अनुनाद (resonance), प्रतिदीप्ति (fluorescence) या स्फुरदीप्ति (phosphorescence) विकिरण के रूप में उत्सर्जित होती है, या अवशोषित उर्जा तंत्र में रासायनिक क्रिया को उत्पन्न करती है।


title: प्रकाश रसायन

text: पदार्थों द्वारा प्रकाश का अवशोषण "लैंबर्ट के अवशोषण नियम" के अनुसार होता है। लैंबर्ट ने १७६० ई. में प्रयोगों द्वारा ज्ञात किया कि किसी समांग अवशोषणकारी माध्यम के बराबर मोटाईवाली तहें अपने अंदर से गुजरती हुई प्रकाश की तीव्रता का समान अनुपात में अवशोषण करती हैं। इस नियम को निम्नलिखित समीकरण द्वारा प्रकट करते हैं :


title: प्रकाश रसायन

text: यहाँ (Ii) = आपाती प्रकाश तीव्रता ; (Ia) = पारगमित प्रकाश की तीव्रता तथा (d) माध्यम की तह की मोटाई है। (k) को अवशोषण गुणांक कहते हैं। (e) प्राकृतिक लॉगेरिथ्म का आधार है। राबर्ट ब्यून्सेन ने (k) के स्थान पर लोप गुणांक (e) का प्रयोग किया। लोप गुणांक (e) तह की उस मोटाई (सेंटीमीटर में) व्युत्क्रम है जिसको पार करने पर आपाती प्रकाश की त्व्रीाता प्रारंभ में जितनी थी उसका दसवाँ हिस्सा हो जाती है। e = ०.४३४३ k आसानी से सिद्ध किया जा सकता है।


title: प्रकाश रसायन

text: बीयर का अवशोषण नियम बीयर ने १८५२ ई में लैबंर्ट के अवशोषण नियम का विस्तार किया। उसने विलयन के माध्यम द्वारा प्रकाश के अवशोषण का प्रायोगिक अध्ययन किया और इस अध्ययन के फलस्वरूप "बीयर का अवशोषण नियम' प्रतिपादित किया। इस नियम को निम्नलिखित समीकरण द्वारा व्यक्त करते हैं :


title: प्रकाश रसायन

text: जब सांद्रता c ग्रामाणु (gram molecule) में होती है तो K आण्विक अवशोषण गुणांक कहलाता है और e 'ग्रामाणु लोप गुणांक' कहते हैं। e ग्रामाणु विलयन की तह की उस मोटाई (सेंटीमीटर में) के बराबर है जिसके द्वारा Ii का मान Ii/१० हो जाता है। बीयर का नियम तनु विलयन पर लागू होता है; सांद्र विलयन में प्रकाश का अवशोषण बीयर के नियम के अनुसार नहीं बल्कि अलग अलग मूल्य का होता है।


title: प्रकाश रसायन

text: जब कोई फ़ोटॉन किसी एक अणु के बहुत ही समीप आ जाता है, तो फ़ोटान या तो पूर्ण रूप से अवशोषित हो जाता है या वह अवशोषित होकर पुन: एक दूसरी ऊर्जा के फ़ोटान के रूप में उत्सर्जित होता है। जो फ़ोटॉन पूर्णत: अवशोषित हो जाता है उसका रूपांतरण निम्नलिखित प्रकारों से होता है :


title: प्रकाश रसायन

text: ३. उत्तेजितअणु अवशोषणकारी अणु ऊर्जा को तब तक धारण किए रहता है जब तक वह दूसरे अणु से रासायनिक अभिक्रिया नहीं कर लेता, या वह ऊर्जा की दूसरे ऐसे अणु को हस्तांतरित कर देता है जो उसका उपयोग रासायनिक परिवर्तन लाने में करता है।


title: प्रकाश रसायन

text: ५. आयनीकरण अणु या परमाणु में से संयोजी इलेक्ट्रॉन बाहर निकल जाता है और अणु या परमाणु के स्थान पर धन आयन रह जाता है, जैसे


title: प्रकाश रसायन

text: ६. प्रतिदीप्ति प्रकाश उत्तेजित अणु द्वारा अवशोषित क्वांटा का कुछ अंश, जब इलेक्ट्रॉन निम्नतर ऊर्जातल पर लौटता है, तब तुरंत दूसरे तरंग-दैर्ध्य-विकिरण के रूप में उत्सर्जन हो जाता है। अगर इस प्रकार के उत्सर्जन में कुछ क्षण का विलंब हो जाता है तो यह घटना प्रतिदीप्ति न कहलाकर स्फुरदीप्ति कहलाती है।


title: प्रकाश रसायन

text: ७. भौतिक पारस्परिक क्रिया (Physical Interaction) यहाँ क्वांटा का न तो अवशोषण होता है न पुन: उत्सर्जन बल्कि उसका कुछ अंश या तो (क) इलेक्ट्रॉन ले लेता है, जैसा कि कॉम्पटन प्रभाव (Compton effect) में होता है, या (ख) अणु घूर्णन या अणु कंपन ऊर्जा को प्रभावित करता है, जैसा कि रमन प्रभाव (Raman effect) में देखा गया है।


title: प्रकाश रसायन

text: प्रयोगों द्वारा यह सिद्ध कर दिया गया है कि हर प्रकार की रासायनिक अभिक्रियाएँ जैसे विघटन, पुनर्विन्यास, योगशील, बहुलीकरण श्रृंखला, प्रकाश उत्प्रेरकीय अभिक्रिया प्रकाश द्वारा हो सकती है।


title: प्रकाश रसायन

text: पहला नियम "ग्राथस ड्रेपर (Grathus Draper) नियम' के नाम से प्रसिद्ध है। यह नियम गुणात्मक है। इस नियम के अनुसार वही प्रकाश पदार्थो में रासायनिक अभिक्रियाओं को उत्पन्न करता है जो उनसे अवशोषित होता है। किंतु इसका यह अर्थ नहीं कि वह सभी प्रकाश रासायनिक अभिक्रिया का सृजन ही करता है जो पदार्थो द्वारा अवशोषित हो जाता है। प्राय: इस अवशोषित प्रकाश का रूपांतरण ऊष्मा में हो जाता है जिससे पदार्थो का ताप बढ़ जाता है।


title: प्रकाश रसायन

text: दूसरा नियम "आइंस्टाइन का प्रकाश रासायनिक तुल्यता नियम" के नाम से प्रसिद्ध हे। यह नियम प्रकाश रासायनिक प्रक्रियाओं की सैद्धांतिक व्याख्या करने के लिये महत्वपूर्ण है। क्वांटम सिद्धांत का उपयोग करके आइंस्टाइन ने इस नियम को प्रतिपादित किया। इस नियम के अनुसार अवशोषणकारी पदार्थ प्रकाश को क्वांटा में अवशोषण करता है तथा प्रकाश रासायनिक परिवर्तन की प्राथमिक प्रक्रिया यह है कि एक अवशोषणकारी अणु प्रकाश के एक ही क्वांटम hn का अवशोषण करता है। किसी प्रकाश रासायनिक परविर्तन का जो अंतिम फल होता है वह अवशोषणकारी अणु की बढ़ी हुई रासायनिक क्रियाशीलता के कारण है, इस क्रियाशीलता के कारण यह तंत्र के गौण रासायनिक क्रियाओं में भाग लेता है। अंतिम फल प्राथमिक तथा गौण क्रियाओं का संकलित (समाकलित) फल होता है।


title: प्रकाश रसायन

text: आइंस्टाइन के नियम के अनुसार प्राथमिक क्रिया में किसी पदार्थ का एक ग्रामाणु (६.०२ x १०E२३ अणु) ६.०२ x १०E२३ क्वांटा का अवशोषण करता है। इस "ग्रामाणु क्वांटा' को एक "आइंस्टाइन' कहते हैं। अगर n आवृत्ति का "फ़ोटॉन' एक ग्रामाणु द्वारा अवशोषित होता है तो अवशोषित ऊर्जा E, Nh n के बराबर होगी, जहाँ N = एक ग्रामाणु में अणुओं की संख्या = ६.०२ x १०E२३। अगर अवशोषित फोटान का तरंगदैर्घ्य l है तो n = c/l, c प्रकाश के वेग (१.० x १०E१० सेंटीमीटर प्रति सेकंड) का संकेत है। अगर l एंग्स्ट्रम में है तो E = अर्ग प्रति ग्रामाणु हुआ। सुविधा के लिये ऊर्जा को कैलोरी में प्रकट करते हैं। एक केलोरी ४.१८४ x १०E७ अर्ग के बराबर होता है। अत: कैलोरी प्रति ग्रामाणु हुआ। ऊपर लिखित समीकरण में N, h, तथा c का मूल्य रखने पर


title: प्रकाश रसायन

text: E = किलो कैलोरी प्रति ग्रामाणु होता है। इस E को आइंस्टाइन कहते हैं जो l लंबाई के विकिरण द्वारा प्राप्त होती है। ऊपर लिखित तथ्यों से यह स्पष्ट है कि l के बढ़ने से जो ऊर्जा प्रति ग्रामाणु अवशोषित होती है वह अधिक होती है तथा लाल प्रकाश द्वारा जो ऊर्जा अवशोषित होती है वह क्षीण होती है।


title: प्रकाश रसायन

text: प्रकाश रासायनिक अभिक्रियाओं का फल प्राय: प्रक्रिया की क्वांटम क्षमता द्वारा प्रगट करते हैं। क्वांटम क्षमता की परिभाषा निम्नलिखित है : प्रकाश अवशोषक ग्रामाणुओं की संख्या जो प्रकाश के एक आइंस्टाइन का अवशोषण करके रासायनिक अभिक्रिया में भाग लेती है, उस अभिक्रिया की क्वांटम क्षमता कहलाती है। उसको हम इस प्रकार भी कह सकते हैं कि प्रकाश के एक क्वांटम का अवशोषण करके कितने अणु प्रतिक्रिया में भाग लेते हैं। आइंस्टाइन के नियम के अनुसार एक आइंस्टाइन का अवशोषण करके एक ग्रामाणु प्रक्रिया में भाग लेगा। अत: यह आशा की जाती है कि किसी भी प्रकाश रासायनिक अभिक्रिया की, जिसमें केवल प्रकाश से ही प्रतिक्रिया होती है क्वांटम क्षमता एक होगी। प्रयोगों द्वारा ज्ञात किया गया है कि इनी गिनी रासायनिक अभिक्रियाओं में क्वांटम क्षमता एक या एक के निकटतम होती है। अधिकतर अभिक्रियाआें में यह एक से या तो अधिक होगी या कम। साधारणत: क्वांटम क्षमता एक, दो या तीन बहुत ही सामान्य है किंतु कुछ ऐसी भी प्रकाश रासायनिक अभिक्रियाएँ हैं जिनमें यह या तो बहुत ही अधिक होती है या, बहुत ही कम।


title: प्रकाश रसायन

text: आइंस्टाइन के नियम तथा प्रायोगिक परिणामों में जो आभासी अंतर है उसकी व्याख्या निम्नलिखित रूप से की गई है। अब यह मान लिया गया है कि आइंस्टाइन का नियम केवल प्राथमिक क्रिया के लिये ही लागू होता है जिसमें प्रकाश का वास्तविक अवशोषण करता है किंतु प्राय: यह होता है कि प्राथमिक क्रिया में जो पदार्थ पैदा होते हैं वे प्रतिकारक के अणु के साथ बाद की तापीय क्रियाओं में भाग लेते हैं। इन तापीय क्रियाओं को गौण क्रिया कहते हैं। दूसरे शब्दों में यद्यपि प्राथमिक क्रिया की क्वांटम क्षमता एक होती है, तथापि गौण क्रियाओं के कारण जो अंतिम फल प्राप्त होता है उसकी क्वांटम क्षमता एक होती है, तथा गौण क्रियाओं के कारण जो अंतिम फल प्राप्त होता है उसकी क्वांटम क्षमता एक से भिन्न होती है। किसी भी प्रकाश रासायनिक अभिक्रिया की क्वांटम क्षमता के वास्तविक मूल्य से गौण क्रियाआें का स्वभाव तथा इनकी क्रिया समझने में बड़ी मदद मिलती है। उदाहरण के लिये हाइड्रोजन आयोडाइड (HI) के प्रकाश रासायनिक विघटन की क्वांटम क्षमता दो है। अत: संपूर्ण अभिक्रिया का क्रम निम्नलिखित है :


title: प्रकाश रसायन

text: प्रकाश रासायनिक अभिक्रियाओं के अध्ययन का एक मुख्य ध्येय किसी भी अभिक्रिया की क्वांटम क्षमता को प्रयोग द्वारा ज्ञात करना है। इसके लिये क्वांटम क्षमता, j = से प्रगट करना वांछनीय है। प्रकाश अवशोषणकारी पदार्थ के कितने ग्रामाणु क्रिया में प्रति सेकंड भाग लेते हैं इसको परिचित रासायनिक विश्लेषण विधियों द्वारा ज्ञात करते हैं। चूँकि आइंस्टाइन का मूल्य प्रकाश तरंगदैर्घ्य या आवृत्ति पर निर्भर करता है या प्रकाश रासायनिक अभिक्रियाआें के प्रायोगिक अध्ययन के लिये एकवर्णी प्रकाश का उपयोग करना आवश्यक होता है। एकवर्णी प्रकाश का अर्थ है एक निश्चित तरंगदैर्घ्य का प्रकाश। एकवर्णी प्रकाश की अति परिशुद्ध त्व्रीाता "तापीयपुंज' द्वारा ज्ञात हो जाती है। तापीय पुंज द्वारा प्रकाश ऊष्मा में परिवर्तन हो जाता है और इस ऊष्मा द्वारा जो विद्युत वाहक बल उत्पन्न होता है उसको विद्युत धारामापी यंत्रों द्वारा ज्ञात कर लिया जाता है। विद्युतद्वाहक बल की माप क्रियातंत्र की अनुपस्थिति तथा उपस्थिति दोनों में करते हैं। इन दोनों के अंतर से कितने आइंस्टाइन का अवशोषण हुआ ज्ञात हो जाता है।